title: Martin Chalfie

text: Martin Lee Chalfie (s. 15. tammikuuta 1947) on yhdysvaltalainen neurobiologi. Hän valmistui filosofian tohtoriksi Harvardin yliopistosta vuonna 1977 ja toimii biologisten tieteiden professorina Columbian yliopistossa. Chalfie sai Nobelin kemianpalkinnon vuonna 2008 yhdessä Osamu Shimomuran ja Roger Y. Tsienin kanssa vihreää valoa fluoresoivan proteiinin, GFP löytämisestä ja kehittämisestä.


title: Martin Chalfie

text: Chalfien huomasi proteiinin käyttökelpoisuuden biologisissa tutkimuksissa. Hän löysi "Caenorhabditis elegans" -sukkulamadosta kuusi erilaista solua käyttämällä GFP:tä merkkiaineena tutkiessaan madon hermostoa.


title: Lire

text: Lire () on ranskalainen kirjallisuuslehti, jossa käsitellään niin ranskalaista kuin ulkomaistakin kirjallisuutta. Lehden perustivat vuonna 1975 Jean-Louis Servan-Schreiber ja Bernard Pivot.


title: Lire

text: Lire myöntää yhdessä kaupallisen radioyhtiön RTL:n kanssa vuosittain palkinnon Grand Prix RTL-Lire parhaasta edellisen vuoden aikana ilmestyneestä ranskankielisestä kirjasta.


title: August Aspegren

text: August Alfred Aspegren (marraskuu 1844 Uusikaarlepyy – 12. marraskuuta 1912 Ruovesi) oli suomalainen näyttelijä ja teatterinjohtaja. Hän ansioitui näyttämötaiteen keskeisenä rakentajana Suomen maaseudulla. Aspegrenin näyttelijäntyö keskittyi ensisijaisesti huvinäytelmiin.


title: August Aspegren

text: August Aspegrenin vanhemmat olivat perämies Adrian Alfred Aspegren ja Johanna Maria Henelius. Aspegren aloitti teatteriuransa Westermarckin perustamassa Kotimaisessa Teatteriseurueessa vuosina 1871 ja 1872. Seurue näytteli etupäässä ruotsinkielellä. Hän liittyi Kaarlo Bergbomin luotsaamaan Suomalaiseen Teatteriin sen perustamisvuonna 1872. Seuraavana vuonna hän avioitui näyttelijä Aurora Aspegrenin (omaa sukuaan Gullstén) kanssa. August Aspegren alkoi suunnitella kiertävää suomenkielistä teatteria näyttelijä ja dramaturgi Oskari Vilhon kanssa 1883. Hanke viivästyi, sillä Vilho kuoli saman vuoden toukokuussa. Ajatus toteutui vihdoin vuonna 1887, jolloin Aspegren perusti puolisonsa kanssa oman suomenkielisen teatteriseurueen. Niin kutsutun Aspegrenin Suomalaisen Kansanteatterin ensimmäinen näytös oli Tampereella 11. syyskuuta 1887. Näytelmät olivat Topeliuksen "Sotavanhuksen joulu" ja Samuli S:n "Setä".


title: August Aspegren

text: Aspegrenien avioliitto päättyi eroon; August Aspegren löysi itselleen uuden kumppanin. Kymmenen vuoden kuluttua toimintansa alkamisesta Kansanteatteri jakautui kahtia. Sen vanhimmat jäsenet näyttelivät vuosina 1898 ja 1899 Suomen maaseutukaupungeissa nimellä Uusi Teatteri. Johtajana toimi Aapo Pihlajamäki. Toinen puolisko jatkoi entisellä nimellä Aspegrenin johdolla vielä kaksi vuotta. Syksyllä 1899 puoliskot yhtyivät jälleen. Seurueen uudeksi nimeksi annettiin Suomalainen Maaseututeatteri. Aspegrenia pyydettiin sen johtoon, mutta hän kieltäytyi.


title: Aurora Aspegren

text: Maria Aurora Olivia Aspegren (omaa sukua Gullstén, 30. heinäkuuta 1844 Kuru – 19. tammikuuta 1911 Ruovesi) oli suomalainen näyttelijä ja Suomalaisen Teatterin ensimmäinen naisnäyttelijä. Hänen vahvinta osaamisalaansa oli tragedia.


title: Aurora Aspegren

text: Aspegrenin vanhemmat olivat Gustaf Adolf Gullstén ja ruotsalaissyntyinen Birgitta Katarina Södergren. Hänen äitinsä päivitteli tavan takaa tytärtään, joka lapsuudessaan leikitteli eri roolihahmoilla. Aspegren suoritti Westermarckin käytännön teatterikoulun, joka tosiasiassa oli kiertävä ruotsinkielinen teatteriseurue. Toisinaan seurue esitti myös suomenkielisiä näytelmiä.


title: Aurora Aspegren

text: Aspegren liittyi Suomalaiseen Teatteriin, kun Kaarlo Bergbom perusti sen Helsinkiin vuonna 1872, ja otti taiteilijanimekseen Aurora Toikka. Tuota nimeä hän käytti vain vuoden verran. Yhdessä näyttelijä Oskari Vilhon kanssa Aspegren muodosti Suomalaisen Teatterin taiteellisesti voittoisan työparin. Vuonna 1873 hän avioitui näyttelijä ja teatterinjohtaja August Aspegrenin kanssa. Vuonna 1875 taiteilija teki opintomatkan Tanskaan ja Ranskaan. Hän jatkoi Suomalaisen Teatterin näyttelijänä vuoteen 1887, jolloin hän miehensä kanssa perusti Suomalaisen Kansanteatterin, jonka ensimmäinen esitys pidettiin Tampereella 11. syyskuuta 1887. Aspegren näytteli Kansanteatterissa kymmenen vuotta.


title: Aurora Aspegren

text: Sekä Aspegren itse että yleisö ja arvostelijat pitivät hänen huomattavimpana näyttämötulkintanaan Katrin roolia Josef Julius Wecksellin murhenäytelmässä "Daniel Hjort". Sitä hän näytteli vuodesta 1876 alkaen parinkymmentä vuotta. Näytelmässä "Porvari aatelismiehenä" hän näytteli Nicolen roolin. Aleksis Kiven näytelmässä "Kihlaus" hän oli Eeva. Teoksessa "Kotimaisia näyttämötaiteilijoita sanoin ja kuvin" (1930) Aspegren mainitaan "ensimmäiseksi suomenkielellä esiintyneeksi näyttelijättäreksi".


title: Aurora Aspegren

text: Teatteriuransa jälkeen Aspegren antoi näyttelijöille yksityisopetusta. Hänen oppilaisiinsa kuului muun muassa Mimmi Lähteenoja. Reuman vuoksi hänen luomisvoimansa alkoi hiipua. Avioliitto kariutui August Aspegrenin löydettyä uuden kumppanin. Lopun elämänsä Aurora Aspegren vietti Tampereen lisäksi Ruoveden Muroleessa, josta hän osti isänsä kotitilan Toikan.


title: André Wetzel

text: André Wetzel (s. 3. marraskuuta 1951) on alankomaalainen jalkapallovalmentaja ja entinen keskikenttäpelaaja. Joulukuusta 2011 lähtien hän on toiminut HBS Craeyenhoutin päävalmentajana.


title: André Wetzel

text: Wetzel aloitti ammattilaisuransa HFC Haarlemin joukkueessa vuonna 1972. Hän edusti seuraa kolme kautta, kunnes siirtyi 1975 FC Amsterdamin paitaan. Hän edusti pientä amsterdamilaisjoukkuetta kolmen kauden ajan ja pelasi seurassa yli 100 ottelua. 1978 hän siirtyi ADO Den Haagiin, josta kolmen kauden jälkeen Stormvogels Telstariin, jossa päätti uransa vuonna 1982.


title: André Wetzel

text: Peliuransa jälkeen Wetzel oli pitkään poissa aktiivisesta toiminnasta jalkapallon parissa, kunnes hän vuonna 1997 siirty ADO Den Haagin apulaisvalmentajaksi. Hän toimi tehtävässä kolme kautta siirtyen vuonna 2000 Jan Poortvlietin apulaiseksi FC Den Boschiin. Wetzel toimi kaudella 2000/01 myös Alankomaiden U21-maajoukkueessa apulaisvalmentajana ja jatkoi tehtävässä myös kaudella 2001/02 jätettyään FC Den Boschin.


title: André Wetzel

text: 2002–2004 Wetzel toimi Willem II Tilburgin apulaisvalmentajana seuran edetessä KNVB Cupin finaaliin kauden 2003/04 päätteeksi. Kesällä 2004 hän siirtyi Willem II:n päävalmentajaksi, mutta vain kuukauden pestin jälkeen hän jätti seuran ja suuntasi Al-Jazira Clubin peräsimeen, mutta pesti Arabiemiirikunnissa jäi myös muutamaan kuukauteen.


title: André Wetzel

text: Wetzel palasi valmennustehtäviin vuonna 2005 siirryttyään Belgian 2.divisioonassa pelanneen KV Mechelenin päävalmentajaksi.Yhden kauden jälkeen Wetzel palasi takaisin kotimaahansa siirtyen VVV-Venlon päävalmentajaksi. Wetzelin johdolla VVV sijoittui kaudella 2006/07 Eerste Divisiessä toiseksi ja nousi näin ollen pääsarjatasolle. Sarjanousija ei kuitenkaan onnistunut uusimaan sarjapaikkaansa, vaan putosi kauden 2007/08 jälkeen takaisin Eerste Divisiehen. Putoamiskarsinnoissa VVV hävisi juuri ADO Den Haagille, jonka päävalmentajaksi Wetzel kesällä 2008 siirtyi. Pesti ADO:n päävalmentajana jäi yhteen kauteen ja kesällä 2009 hänet korvasi päävalmentajana Raymond Atteveld. Wetzel jatkaa seurassa teknisenä johtajana.


title: André Wetzel

text: Joulukuussa 2011 Wetzel palasi valmennustehtäviin HBS Craeyenhoutin päävalmentajana.


title: Jacque Fresco

text: Jacque Fresco (13. maaliskuuta 1916 – 18. toukokuuta 2017) oli yhdysvaltalainen teollinen suunnittelija, arkkitehti, yhteiskuntainsinööri ja futuristi, joka asui Floridassa. Hän oli niin kutsutun resurssipohjaisen talouden puolestapuhuja.


title: Jacque Fresco

text: Resurssipohjaisen talouden mukaan talouden perustana tulisi olla kunkin maan ekologisesti hyödynnettävissä olevat resurssit – ei raha tai kilpailu.


title: Oskari Vilho

text: Oskari Vilho (alkuaan "Oskar Vilhelm Gröneqvist"; 23. tammikuuta 1840 Kuhmalahti – 21. toukokuuta 1883 Görbersdorf, Sleesia) oli suomalainen näyttelijä ja suomenkielisen näyttämötaiteen edistäjä. Vilhon ja hänen ystäväpiirinsä suuri nuoruuden tavoite oli vakinaisen suomenkielisen teatterin perustaminen. Näyttelijäntyössään Vilho korvasi heikot fyysiset puitteensa henkisellä väkevyydellään.


title: Oskari Vilho

text: Oskari Vilhon vanhemmat olivat opettaja Wilhelm Gröneqvist ja Gustafva Nordlund. Vilho aloitti koulunsa Uudessakaarlepyyssä ja jatkoi Hämeenlinnan lyseossa, josta hän valmistui ylioppilaaksi 1863. Fredrik Cygnaeuksen suosituksesta hän pääsi opiskelemaan Tukholman kuninkaallisen teatterin oppilaskouluun vuosiksi 1863 ja 1864. Hänen lahjakkuutensa teki vaikutuksen, ja hänelle tarjottiin näyttelijän paikkaa Tukholmasta, mutta hän kieltäytyi ja palasi Suomeen.


title: Oskari Vilho

text: Synnyinmaahansa palattuaan Vilho oli aktiivisesti mukana suomenkielisessä seuranäyttämötoiminnassa. Kun vakituista suomenkielistä teatteria ei kuitenkaan saatu aikaiseksi, hän turhautui ja aloitti opinnot yliopistossa. Hän suoritti kameraalitutkinnon 1869 ja ryhtyi virkamieheksi. Samana vuonna hän oli avustamassa Kaarlo Bergbomia Aleksis Kiven "Lean" kantaesityksen järjestämisessä. Kun suomalainen teatteri vihdoin aloitti vuonna 1872, Oskari Vilho kuului sen ydinjoukkoon. Hän toimi Bergbomin apulaisena. Suomalaisen teatterin kiertäessä maaseutua Vilho toimi seitsemän vuotta teatterin apulaisjohtajana.


title: Oskari Vilho

text: Vilho teki myös näyttelijäntyötä, vaikka hänen ulkoiset edellytyksensä siihen olivat huonot. Hänen äänensä oli heikko, vartalonsa vähäinen ja kasvonsa liian arkiset. Fyysiset puutteet korvasi kuitenkin henkinen luomisvoima sekä terävä äly. Tulkitsemiensa hahmojen luonteenkuvauksessa hän oli erittäin analyyttinen ja tarkka. Oskari Vilhon näyttämötaiteellisiin suorituksiin lukeutuivat muun muassa Sakeas näytelmässä "Lea", Aapeli näytelmässä "Kihlaus" sekä nimiosa Ludvig Holbergin "Jeppe Niilonpojassa". Erityisen vakuuttavan näyttämöluoman hän loihti Molièren romanttisen komedian "Saiturin" päähenkilöstä Harpagonista. Vilhon traagisiin näyttämöhahmoihin kuului esimerkiksi "Kuninkaan alut" -näytelmän piispa Nikolaus.


title: Oskari Vilho

text: Vilhon useista opintomatkoista merkittävin suuntautui Venäjälle, Saksaan, Ranskaan sekä Tanskaan vuosina 1875 ja 1876. Hänen elämänsä katkesi rintatautiin. Hän haki sairauteensa apua Saksan Görbersdorfista, jossa hän kuoli 43-vuotiaana.


title: Gerhardt Boldt

text: Gerhardt Boldt (24. tammikuuta 1918 – 10. toukokuuta 1981) oli Saksan armeijan upseeri, joka kirjoitti kirjan kokemuksistaan toisen maailmansodan aikana.


title: Gerhardt Boldt

text: Sodan aikana Boldt yleni Oberleutnantiksi palveltuaan 58. jalkaväkidivisioonassa itärintamalla. Hän palveli myös rakuunaupseerina. Boldtille myönnettiin Ritterkreuz 4. elokuuta 1943.


title: Gerhardt Boldt

text: Sodan viimeisten kuukausien aikana Boldt kuului Reinhard Gehlenin tiedusteluryhmään asemapaikkanaan Adolf Hitlerin Führerbunker Berliinissä. Boldt raportoi kenraali Hans Krebsille ja oli mukana päivittäisissä tilannepalavereissa, joihin osallistui Hitler kenraaleineen ja lähimpine avustajineen kuten Martin Bormann, Hermann Göring ja Joseph Goebbels. Boldt lähti bunkkerista 29. huhtikuuta 1945 yhdessä Bernd Freytag von Loringhovenin ja Rudolf Weissin kanssa.


title: Gerhardt Boldt

text: Boldt on kirjoittanut sodan viimeisistä päivistä kirjan "Hitler’s Last Days: An Eye-witness Account" (englanniksi). Vuoden 1973 elokuvan "" käsikirjoitus perustuu Boldtin kokemuksiin.


title: Gerhardt Boldt

text: Boldtin kirjan aitoutta on myös epäilty ja hänen on väitetty kirjoittaneen kirjansa muihin lähteisiin pohjautuen.


title: Pauli Kohelo

text: Pauli Kohelo on suomalainen kirjailijanimimerkki, jonka taustalla olevaksi henkilöksi on epäilty muun muassa Kari Hotakaista, Risto Erosta ja kustantaja Touko Siltalaa. Nimimerkin arvellaan viittaavan brasilialaiseen Paulo Coelhoon.


title: Pauli Kohelo

text: Esikoisteoksen "Ohessa tilinumeroni" julkaisi Kustannusosakeyhtiö Siltala vuonna 2008. Romaani kuvaa ristijärveläisen metsurin elämää ja tietä kirjailijaksi ja pilkkaa siinä samalla muodikkaita puheita henkisestä kehityksestä.


title: Siltala (kirjankustantamo)

text: Siltala on suomalainen kustannusosakeyhtiö, jonka WSOY:llä työskennelleet veljekset Touko ja Aleksi Siltala perustivat vuonna 2008.


title: Siltala (kirjankustantamo)

text: Kustantamon ensimmäiset teokset (Pirkko Saision romaani "Kohtuuttomuus", Hannu Raittilan essee- ja reportaasikokoelma "Ulkona" ja nimimerkki Pauli Kohelon esikoisromaani "Ohessa tilinumeroni") julkaistiin syksyllä 2008. Siltala on kustantanut muun muassa myös Tuomas Kyrön ja Kari Hotakaisen kirjoja.


title: Nicolaus von Below

text: Nicolaus von Below (20. syyskuuta 1907 Gut Jargelin, Landkreis Anklam, Pommern – 24. heinäkuuta 1983 Detmold) oli saksalainen Luftwaffen upseeri, joka toimi Adolf Hitlerin adjutanttina.


title: Nicolaus von Below

text: Saksalaiseen aatelissukuun kuulunut von Below toimi Hitlerin ilmavoimien adjutanttina vuosina 1937–1945. Yleensä Hitler ei pitänyt eikä luottanut aatelistaustaisiin upseereihin, mutta everstin arvoinen Below oli poikkeus.


title: Nicolaus von Below

text:
Von Below oli yksi niistä upseereista, jotka selvisivät hengissä Hitlerin salamurhayrityksestä. Tapahtumaan kutsutaan
virallisesti heinäkuun 20. päivän salaliitto.


title: Nicolaus von Below

text: Sodan loppuvaiheessa keväällä 1945 Below oleskeli Führerbunkerissa Berliinissä. Hän osallistui yhdessä Albert Speerin kanssa Berliinin filharmonikkojen viimeiseen konserttiin 12. huhtikuuta 1945 ennen kaupungin miehitystä. 29. huhtikuuta Below toimi Hitlerin testamentin epävirallisena todistajana ja lähti bunkkerista seuraavana päivänä.


title: Nicolaus von Below

text: Sodan jälkeen Below julkaisi muistelmansa nimellä "Hitlerin adjutanttina 1937–45" (ISBN 9789518621860).


title: Sharon Robinson

text: Sharon Robinson (s. 1958) on yhdysvaltalainen laulaja ja lauluntekijä, muusikko, sovittaja ja tuottaja. Hänen esikoisalbuminsa "Everybody Knows" ilmestyi 2008, mutta hän on ollut mukana 15 levytetyllä laululla Leonard Cohenin albumeilla ja on mukana tämän konserttikiertueilla. Lisäksi hän on säveltänyt, soittanut, sovittanut ja tuottanut Cohenin tauon jälkeen ilmestyneen albumin "Ten New Songs".


title: Sharon Robinson

text: Robinsonin sävellyksiä ovat esittäneet Leonard Cohenin lisäksi muun muassa Diana Ross, Aaron Neville, Pointer Sisters ja The Temptations. Vuonna 1985 hän voitti Grammy-palkinnon Patti LaBellen elokuvassa Beverly Hillsin kyttä esittämästä kappaleesta "New Attitude".


title: Sharon Robinson

text: Robinson on esiintynyt Suomessa 10.10.2008, 10.8.2010 ja 02.09.2012 konsertoidessaan Leonard Cohenin kanssa Helsingissä.


title: Pauli Pohjola

text: Pauli Aukusti Pohjola (alkuaan Grönlund; 14. marraskuuta 1890 Tampere – 1947) oli suomalainen näyttelijä. Hän tuli tunnetuksi ensirakastajana sekä puhe- että laulunäytelmissä. Pohjola menestyi myös yleisurheilijana.


title: Pauli Pohjola

text: Pohjolan vanhemmat olivat värimestari Paul August Pohjola (alkuaan "Grönlund") ja Ziffra Maria Djerf. Käytyään Tampereen Reaalilyseon hän suoritti opintoja Tampereen Teknillisen Opiston värjäysosastolla, jonka jälkeen hän työskenteli värimestarina. Teatteri veti kuitenkin puoleensa, ja Ojala aloitti näyttelijänä Tampereen Työväen Teatterissa, johon hänellä oli kiinnitys vuodesta 1911 vuoteen 1917 ja edelleen 1919–1924. Välissä hän työskenteli Turun Työväen Teatterissa (1917–1918), Turun Operetti-teatterissa (syksy 1918) sekä Ida Aalberg-teatterissa (kevät 1919). Vuosina 1924 ja 1925 Pohjola toimi tamperelaisen Raittiusyhdistys Taiston näyttämön johtajana. Näyttelijänuransa jälkeen Pohjola palasi värjäysalalle.


title: Pauli Pohjola

text: Pauli Pohjola teki näyttämöllä vahvoja luonnetulkintoja. Toisaalta häntä kritisoitiin ääntä rasittavasta liioittelusta. Pohjolan läpimurto oli Fedja Leo Tolstoin näytelmässä "Elävä ruumis" vuonna 1911. Hänen lukuisiin roolisuorituksiinsa lukeutuivat niin ikään "Seitsemän veljeksen" Juhani, "Nummisuutarien" Kristo sekä "Pohjalaisten" Jussi. Vuonna 1920 Pohjola esiintyi Kössi Ojalan kanssa alkoholin vaikutuksen alaisena näytelmässä "Iloinen leski"; molemmat saivat vakavan varoituksen. Liiallisen alkoholinkäytön vuoksi hän osoittautui vähitellen entistä epäluotettavammaksi työntekijäksi.


title: Pauli Pohjola

text: Pohjola harrasti yleisurheilua, ja piti aikanaan hallussaan Suomen ennätystä kolmiloikassa. Hänen seuransa oli Tampereen Pyrintö. Ensimmäisissä yleisurheilun Suomen-mestaruuskilpailuissa elokuussa 1907 alle seitsentoistavuotias Pohjola vei pronssimitalin korkeushypyssä yhteistuloksella 305. Samana vuonna hän teki kolmiloikassa tuloksen 13,10 metriä kotikentällään Tampereella. Vuonna 1910 Pohjola ylitti toisena suomalaisena 180 senttimetrin rajan korkeushypyssä. Kalevan kisoissa 15. ja 16. heinäkuuta 1911 Pohjola voitti korkeushypyn mestaruuden. Hänen voittotuloksensa oli 172.


title: Tammihiippo

text: Tammihiippo ("Mycena inclinata") on kellomainen harmaanruskea hiippolaji. Sen heltat ovat harmaanvalkeat. Jalka on vaalean harmaanvalkea ja vanhemmiten punaruskea. Sieni haisee härskiltä kalalta. Se kasvaa ryhminä tammien ja kuusien kannoilla. Se on Lounais-Suomen tammimetsiköissä yleinen.


title: Ammoniakkihiippo

text: Ammoniakkihiippo ("Mycena leptocephala" syn. "Mycena chlorinella") on kartiomainen tai kupera tummanharmaa hiippolaji. Sen jalka on lakin värinen. Heltat ovat harmaat. Sieni kasvaa lyhyissä ruohikoissa melko yleisenä.


title: Kyyhkyhiippo

text: Kyyhkyhiippo ("Mycena megaspora" syn. "Mycena uracea") on kartiomainen tai kupera hiippolaji. Sen jalka on harmaanruskea. Hiippo maistuu heikosti retikalta. Sienen heltat ovat valkoiset ja vanhemmiten punaisenharmaat. Sieni kasvaa kanervaisilla kangasmailla ja palaneella maalla melko harvinaisena.


title: Retikkahiippo

text: Retikkahiippo ("Mycena pelianthina") on kupera tai laakea hiippolaji. Sen heltat ovat harmaanvioletit. Jalka on lakin värinen tai vaaleampi ja ontto. Sieni haisee retikalta tai mausteilta. Se kasvaa hyvin harvinaisena rehevissä lehtimetsissä.


title: Retikkahiippo

text: Retikkahiippo on arvioitu Suomessa vaarantuneeksi.


title: Hiirenhiippo

text: Hiirenhiippo ("Mycena sepia") on kartiomainen tai kellomainen harmaanruskea tai seepianvärinen hiippolaji. Sen jalka on lakkia vaaleampi. Sienen malto on vaaleanharmaata. Heltat ovat vaaleanharmaat. SIeni kasvaa melko yleisenä havumetsissä.


title: Täplähiippo

text: Täplähiippo ("Mycena maculata") on kupera tai kellomainen harmahtava tai nahanvärinen hiippolaji. Sen jalka on latvasta valkea ja tyvestä harmahtava. Sienen heltat ovat vaaleanharmaat tai ruosteenväriset. Sienen malto on valkeaa ja vanhemmiten ruosteenväristä. Hiippo on mauton ja hajuton. Se kasvaa tammien ja pyökkien kannoilla harvinaisena.


title: Jari Kuoppa

text: Jari Juhani Kuoppa (25. kesäkuuta 1960 Kauhajoki – 31. tammikuuta 2003) oli suomalainen kuulantyöntäjä. Hän edusti urallaan Kauhajoen Karhua sekä myöhemmin Ähtärin Urheilijoita. Häntä valmensi Reima Mäki-Äijälä.


title: Jari Kuoppa

text: Kuoppa edusti Suomea Stuttgartin EM-kilpailuissa 1986. Hän putosi ensimmäisenä loppukilpailusta oltuaan karsinnassa kolmastoista tuloksella 18,93 m.


title: Jari Kuoppa

text: Kuoppa voitti Suomen mestaruuden Vaasassa 1986 tuloksella 19,36 ja Hämeenlinnassa 1988 työnnettyään 19,07. SM-hopeaa hän sai Kuopiossa 1987 ja Tampereella 1996 sekä pronssia Lahdessa 1985. Sisäratojen Suomen mestaruuden hän voitti Oulussa 1988 tuloksella 19,01.


title: Jari Kuoppa

text: Kuoppa työnsi ennätyksensä 20,46 m Teuvalla 29. kesäkuuta 1986. Hän oli liittynyt 20 metrin kerhoon aiemmin samassa kuussa työnnettyään Ähtärissä tuloksen 20,17.


title: Kiiltohiippo

text: Kiiltohiippo ("Mycena filopes" syn. "Mycena vitilis") on keilamainen tai kellomainen laakea harmaanruskea hiippolaji. Lakki voi olla myös kokonaan harmaa. Sienen heltat ovat harmaanvaaleat. Sienen jalka on sitkeä ja harmaanvalkoinen. Sieni kasvaa lehtimetsissä lahoavilla oksilla. Se kasvaa Etelä-Suomessa harvinaisena.


title: Praksifanes

text: Praksifanes (; n. 322 eaa.) oli antiikin kreikkalainen peripateettiseen koulukuntaan kuulunut filosofi. Hän oli kotoisin Mytilinistä ja eli pitkään Rodoksella. Praksifanes eli Demetrios I Poliorketeen ja Ptolemaios I Soterin aikana ja oli Theofrastoksen oppilas noin vuonna 322 eaa.


title: Praksifanes

text: Praksifanes perusti myös oman koulunsa. Epikuroksen kerrotaan olleen hänen oppilaansa. Praksifanes painotti kieliopillisia opintoja, ja siksi häntä pidettiin yhtenä alan perustajista Aristoteleen ohella. Praksifanes kirjoitti useita teoksia, joista mainitaan erityisesti kaksi: dialogi "Poiētōn" (), jossa keskustelevat Platon ja Isokrates, sekä historiallinen teos, jota Marcellinus lainaa Thukydideen elämäkerrassaan nimellä "Peri historias" ().


title: Helsinki International Horse Show

text: Helsinki International Horse Show (lyhyemmin Horse Show tai HIHS) on Helsingissä vuosittain lokakuussa järjestettävä kansainvälinen ratsastuskilpailu ja Suomen suurin vuosittainen sisäurheilutapahtuma muun muassa kävijämäärän ja jaettavan palkintorahan perusteella. Tapahtuman pääpaino on esteratsastuksen Länsi-Euroopan liigan World Cup -osakilpailussa. Tapahtumassa järjestetään myös kansainvälisiä kouluratsastusluokkia sekä kansallisia nuorten ratsastajien ja nuorten hevosten luokkia. Tapahtuman eri yleisönäytöksissä on myös runsaslukuinen oheisohjelma, johon sisältyy muun muassa muiden ratsastuslajien esittelyjä sekä hevosaiheisia shownäytöksiä.


title: Helsinki International Horse Show

text: Helsinki International Horse Show on järjestetty vuosittain vuodesta 1985 alkaen. Vuosina 1985–1996 tapahtuma järjestettiin Messukeskuksessa, vuosina 1997–2013 tapahtuma käytiin Hartwall-areenalla. Vuodesta 2014 alkaen tapahtuma on järjestetty Helsingin Jäähallilla.


title: Helsinki International Horse Show

text: Vuodesta 1986 lähtien Helsinki International Horse Showssa on pidetty esteratsastuksen World Cup (maailmancup) -osakilpailu. Maailmancupin finaali järjestettiin Helsingissä vuonna 1998. Helsingin osakilpailu on esteratsastuksen maailmancupin pohjoisin osakilpailu.


title: Helsinki International Horse Show

text: Vuonna 2011 tapahtuma muutti nimekseen "UB Horse Show" uutta pääyhteistyökumppania myötäillen. Vuosina 2015–2016 tapahtuman nimi oli "Porsche Horse Show", uuden pääyhteistyökumppanin vuoksi ja vuonna 2017 nimi muutettiin takaisin alkuperäiseksi "Horse Show"´ksi, kun pääyhteistyökumppaniksi tuli Land Rover.


title: Helsinki International Horse Show

text: Helsinki International Horse Show kestää nykyisin keskiviikosta sunnuntaihin, joskin tärkeät kansainväliset luokat käynnistyvät vasta perjantaina. Kilpailuluokkien ja näytösten ohella kävijöitä kiinnostaa myös laaja messualue Horse Expo, josta voi muun muassa ostaa hevostarvikkeita ja ratsastusvarusteita.


title: Helsinki International Horse Show

text: Suosituin kansallisista luokista lienee Amateur Tour, jossa kilpailee useita nuoria suomalaisia tulevaisuuden tähtiä. Amateur Tour -finaali onkin usean nuoren ratsastajan kilpailukauden päätavoite. Osallistuakseen Amateur Tourin finaaliin, ratsukolla on oltava neljä virhepisteetöntä karsintakilpailutulosta, vähintään oman kategorian tasolta samalla hevosella, jotta pääsee Ypäjän semifinaaleihin ja sieltä 12 parasta pääsee jatkamaan Helsingin finaaleihin.


title: Helsinki International Horse Show

text: Tapahtumassa kilpailee ja esiintyy lähes 400 hevosta ja 250 ratsastajaa. Hevoset majoitetaan hallin lähelle rakennettuihin tilapäiskarsinoihin. 2000-luvulla tapahtumassa on joka vuosi ollut yli 40 000 kävijää. Kävijöistä jopa 85 % on naisia, kuten ratsastuksen harrastajistakin. Iältään puolet yleisöstä oli 20–39-vuotiaita. Noin 30 % kävijöistä ei harrasta ratsastusta.


title: Helsinki International Horse Show

text: Tapahtuman järjestää BCM Scanhorse Oy Ab Ltd, jonka toimitusjohtajana toimii toinen tapahtuman alkuperäisistä perustajista, Tom Gordin. Hallituksen puheenjohtajana toimi Henrik de la Chapelle. Yhtiön liikevaihto on noin 1–2 M€, ja viimeiset vuodet yhtiön tulos on ollut tappiollinen.


title: Diodoros Tyroslainen

text: Diodoros Tyroslainen (; 100-luku eaa.) oli antiikin kreikkalainen peripateettiseen koulukuntaan kuulunut filosofi. Hän oli kotoisin Tyroksesta. Ateenan peripateettisessa koulussa Diodoros oli Kritolaoksen oppilas, ja hän seurasi tätä koulun johdossa noin vuonna 118 eaa. Hän eli ja vaikutti koulussa vielä vuonna 110 eaa., jolloin Licinius Crassus vieraili Ateenassa toimiessaan Makedonian kvestorina.


title: Diodoros Tyroslainen

text: Cicero kielsi, että Diodoros olisi ollut aito peripateetikko, koska eräs hänen eettisistä maksiimeistaan oli, että suurin hyvä koostui siitä, että ihminen on hyveellinen eikä hänellä ole kipuja. Näin Diodoros selvästi yritti sovittaa stoalaisen ja epikurolaisen etiikan yhteen.


title: Nikolsk

text: Nikolsk () on kaupunki Vologdan alueella Venäjällä. Se sijaitsee Vienanjoen alkujoen Jugin rannalla 432 kilometriä Vologdasta itään. Kaupunki on Nikolskin piirin keskus. Asukkaita on 8 600 henkeä (vuonna 2005).


title: Nikolsk

text: 1300–1400-lukujen vaihteessa seudulla sijaitse Nikolskin pogosta, jossa oli laivalaituri ja Nikolskaja sloboda -niminen asutuskeskus. Tuolloin sen kautta kulki Vienanjoen, Vetlugan ja Volgan yhdistänyt kauppatie. Vuonna 1780 Nikolskista tuli samannimisen Vologdan lääniin kuuluneen kihlakunnan keskus. 1800-luvulla kaupunki toimi poliittisesti epäluotettavien henkilöiden karkotuspaikkana.


title: Nikolsk

text: Nykyään Nikolskissa on puunjalostus- ja elintarviketeollisuutta sekä pellavanjalostuslaitos. Nähtävyyksiä ovat 1700–1800-luvulla rakennetut Herran temppeliin tuomisen katedraali ja Kazanin kirkko, entisen pappiskoulun ja zemstvohallinnon rakennukset sekä koristeelliset puiset asuintalot. Kaupungissa toimii kirjailija Aleksandr Jašinille omistettu museo.


title: Protacon

text: Protacon, vuonna 1990 perustettu suomalainen teknologiayritys, tarjoaa palveluita prosessi- ja laitossuunnitteluun, on teollisuuden integraattori, tuotekehityksen teknologiakumppani sekä digitaalisen palveluliiketoiminnan erikoisosaaja. Protaconilla työskentelee noin 350 henkeä ja konsernin liikevaihto on yli 30 miljoona euroa.


title: Protacon

text: Protaconilla on alueyksiköitä 13 paikkakunnalla Suomessa: Jyväskylässä, Jämsässä, Espoossa, Hollolassa, Kajaanissa, Kouvolassa, Kuopiossa, Kymenlaaksossa, Mikkelissä, Oulussa, Salossa, Tampereella ja Vaasassa sekä toimipaikka Kiinassa (Suzhou).


title: Protacon

text: Protaconilla on kohdennettuja ratkaisuja seuraaville asiakastoimialoille: Liikkuvat työkoneet ja liikenne, energiateollisuus, hyvinvointi- ja terveysteknologia, meriteollisuus, palveluyritykset ja puunjalostusteollisuus.


title: Protacon

text: Palvelut:


title: Protacon

text: Digitalisaatio: ICT-palvelut, ketterä ohjelmistokehitys, palvelumuotoilu, palveluväylä, pilvialustapalvelut, tiedolla johtaminen, toimisto- ja tietotyön tuottavuus


title: Protacon

text: Jatkuvuuden turvaaminen: 24/7, kunnonvalvonta ja analyysipalvelut, etävalvonta, kunnossapitojärjestelmä, tietoturva, tuki ja ylläpito


title: Protacon

text: Järjestelmätuotteet: BricsCAD, Itsepalvelukassa, Once, ProCMS ja VibLog, ProInfo, STC, RoAd


title: Protacon

text: Teollisuuden projektointi: Automaatio- ja sähkökäyttötekniikka, sähkö- ja instrumentointitekniikka, tehdas- ja laitossuunnittelu, hydrauliikka ja pneumatiikka


title: Protacon

text: Teollinen internet: IoT ja M2M, tiedon keräys ja jalostus


title: Protacon

text: Toiminnan- ja tuotannonohjaus: Katsastus ja tarkastus, logistiikka ja materiaalivirtojen hallinta, MES/MOM-järjestelmät, tuotannon laadunvarmistusjärjestelmät


title: Protacon

text: Tuotekehitysorganisaatiot: Mittaus ja informaatio, RD-hankkeet ja simulointi, testausjärjestelmät


title: Protacon

text: Protaconin asiakkaita ovat mm.


title: Protacon

text: Andritz, Bellmer, Cargotec, Chenming, Fortum, Evondos, Kone Elevators, Nokian Renkaat, Metso, Raute,  SCG Packaging, Stora Enso, Sjöfartsverket, UPM, Valtra, Visma ja Wärtsilä.


title: Erymneos

text: Erymneos (100-luku eaa.) oli antiikin kreikkalainen peripateettiseen koulukuntaan kuulunut filosofi. Hänet tunnetaan lähes pelkästään Athenaioksen maininnasta hänen teoksessaan "Deipnosofistai".


title: Erymneos

text: Erymneos toimi peripateettisen koulun johdossa Diodoros Tyroslaisen jälkeen eli noin vuonna 110 eaa. Erymneoksen teoksista tai omasta ajattelusta ei tiedetä mitään; hänen aikanaan koulukunta ei kuitenkaan tuonut enää merkittävää lisäpanosta filosofiaan, ja siinä esiintyi taipumusta eklektismiin. Erymneoksen jälkeen koulun johdossa arvelleen toimineen kaksi henkilöä, joiden nimiä ei tiedetä. Seuraavaksi koulun johtajista tunnetaan Andronikos Rhodoslainen noin vuonna 40 eaa.


title: Erien piirikunta (Ohio)

text: Erien piirikunta on piirikunta Ohiossa, Yhdysvalloissa, joka on nimetty Erie-intiaanien mukaan. Sen suurin kaupunki on Sandusky.


title: Erien piirikunta (Ohio)

text: Erien naapuripiirikuntia ovat Lorain idässä, Huron etelässä, Sandusky lännessä ja Ottawa luoteiskulmassa.


title: Erien piirikunta (Ohio)

text: Piirikunnassa oli vuoden 2010 väestönlaskennassa 77 079 ihmistä. Etniset ryhmät jakautuvat valkoisiin, joita on 87,8%, mustiin (8,7%), alkuperäisamerikkalaisiin (0,3%) ja aasialaisiin (0,6%).


title: Erien piirikunta (Ohio)

text: Kotitalouden mediaanitulo on 47 466 ja köyhyysrajan alapuolella oli 12,6% väestöstä vuosina 2007–2011.


title: Nuori kapinallinen

text: Nuori kapinallinen ("Rebel Without a Cause") on yhdysvaltalainen elokuva, jonka ohjasi Nicholas Ray 1955. Pääosissa esiintyivät James Dean (Jim Stark), Natalie Wood (Judy) ja Sal Mineo (Plato). Alun perin elokuva oli Warnerin B-luokassa ja se oli tarkoitus kuvata mustavalkoisena. Kuvausten jo alettua elokuva päätettiin kuvata technicolor-väreissä. Elokuvan loppuhuipentuma kuvattiin Los Angelesin "Griffith Observatoryssa". Elokuvan teemana on sukupolvien välinen kuilu ja nuorison vieraantuminen.


title: Nuori kapinallinen

text: "Näyttelijä - Roolihahmo"


title: Nuori kapinallinen

text: Helena Ylänen pitää elokuvaa visuaalisesti mestarillisena ja tunteisiin vetoavana draamana kolmesta lukiolaisesta. Kunkin nuoren ongelmien taustalla ovat ymmärtämättömät, etäiset ja valheellisia kulisseja yllä pitävät vanhemmat. James Deanin luoma uudenlainen kuva nuoresta lapsi-miehestä on Yläsen mukaan taannut elokuvalle kestävän aseman nuorisokulttuurissa.


title: Nuori kapinallinen

text: Vuonna 1979 kolmekymmentä suomalaista elokuva-arvostelijaa ja -asiantuntijaa äänesti kaikkien aikojen sadasta merkittävimmästä elokuvasta, ja "Nuori kapinallinen" oli mukana heistä kahdentoista listalla.


title: Nuori kapinallinen

text: "Nuori kapinallinen" valittiin vuonna 1990 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Johan Galtung

text: Johan Galtung (s. 24. lokakuuta 1930, Oslo) on norjalainen sosiologi ja rauhan- ja konfliktintutkimuksen keskeinen perustaja. Hän on myös kehittänyt rakenteellisen väkivallan käsitystä. Hän perusti Oslon Rauhantutkimusinstituutin vuonna 1959 toimien sen johtajana vuoteen 1970. Hän perusti myös rauhantutkimuslehden Journal of Peace Research vuonna 1964. Vuonna 1969 hänet nimitettiin maailman ensimmäiseksi rauhan ja konfliktintutkimuksen professoriksi Oslon yliopistoon. Hän erosi professuurista vuonna 1977 ja on tämän jälkeen toiminut rauhan ja konfliktin tutkimuksen professorina monissa yliopistoissa eri puolilla maailmaa. Vuodesta 1993 Galtung on toiminut rauhantutkimuksen kunniaprofessorina Havaijin yliopistossa. Hänelle myönnettiin Right Livelihood -palkinto vuonna 1987.


title: Johan Galtung

text: Galtung tunnetaan matemaatikkona ja sosiologina 1950-luvulta, valtiotieteilijänä 1960–luvulta, taloustieteilijänä ja historioitsijana 1970-luvulta, makrohistorioitsijana, antropologina ja teologina 1980-luvulta. Hän on kehittänyt useita tärkeitä teorioita kuten positiivinen ja negatiivinen rauha, rakenteellinen väkivalta, konfliktiteorioita, konsepteja rauhan rakentamiseksi sekä tuonut esille yhteiskunnan muuttumisen valvontayhteiskunnaksi, jota hän kuvaa käsitteellä uusi fasismi


title: Johan Galtung

text: Johan Galtung jakaa rauhankäsityksensä negatiiviseen ja positiiviseen rauhaan. Näistä negatiivinen rauha on sotatilan poissaoloa ja positiivinen rauha on sotaan mahdollisesti johtavien rakenteellisten syiden poissaoloa. Täten esimerkiksi ihmisoikeuksia sortava diktatuuri voi täyttää negatiivisen rauhan määritelmän (ei laajamittaista väkivaltaa) mutta ei positiivisen rauhan määritelmää, sillä rakenteellisesti diktatuuri on väkivaltainen.


title: Johan Galtung

text: Galtung on ennustanut vuonna 2000, että Yhdysvallat romahtaa vuoteen 2025 mennessä. George W. Bushin kaudella Galtung aikaisti ennustustaan, että romahdus tapahtuu vuoteen 2020 mennessä. Galtungin mukaan maahanmuuttovastaisen Donald Trumpin valinta presidentiksi aiheuttaa Yhdysvaltojen romahduksen, ja että romahdus tapahtuu Trumpin presidenttikaudella. Vuonna 2009 Galtung julkaisi kirjoituksen "The Fall of the American Empire—and then What?", jossa hän ennusti että luhistumisen loppuvaiheiden kanssa osuu yhteen fasismin nousu. Trumpin valinta kiihdyttää romahdusta ja Trumpin kriittinen suhtautuminen Natoon tarkoittaa että Yhdysvallat ei enää ole supervalta.


title: Johan Galtung

text: Galtung on julkaissut yli 1000 artikkelia ja enemmän kuin 100 kirjaa.


title: Earth Hour

text: Earth Hour (suom. "Tunti maailmalle" tai "Maan tunti") on WWF:n organisoima maailmanlaajuinen ilmastotapahtuma, joka järjestetään yleensä maaliskuun viimeisenä lauantaina kello 20.30–21.30 paikallista aikaa. Sen aikana ihmiset eri puolilla maapalloa sammuttavat valonsa tunniksi ja kertovat näin huolensa ilmastonmuutoksesta.


title: Earth Hour

text: Ensimmäinen Earth Hour järjestettiin Australian Sydneyssä 31. maaliskuuta vuonna 2007. Vuonna 2008 mukana olivat lisäksi muun muassa Tanska, Yhdysvallat ja Kanada ja silloin lähes 400 kaupunkia ympäri maailman osallistui tapahtumaan. Vuoden 2009 tapahtumaan osallistui yli 4 000 kaupunkia 88 maasta, mukaan lukien kaikki Pohjoismaat. Vuonna 2010 osallistui 126 maata ja yli 4000 kaupunkia. Vuonna 2016 Earth Houriin osallistui maailmanlaajuisesti 178 maata ja maantieteellistä aluetta.


title: Earth Hour

text: Earth Hourin tarkoitus on ilmastohuolen globaali ilmaiseminen. Valot sammuvat ympäri maailman samaan kellonaikaan siten, että tapahtuma kiertää ympäri maapallon aikavyöhyke kerrallaan. Näin ihmiset kaikkialla maailmassa voivat osallistua.


title: Earth Hour

text: Tarkoitus ei ole säästää energiaa itse tapahtumatunnin aikana, vaikka Earth Hour on myös säästänyt energiaa esimerkiksi Suomessa. Parempi tietoisuus ilmastoasioista vaikuttaa kuitenkin myös ihmisten energiankulutustottumuksiin. Siksi Earth Hourin tavoite on myös vaikuttaa ihmisten energiankulutustottumuksiin pitkällä tähtäimellä.


title: Earth Hour

text: Katukuvassa Earth Hour näkyy tunnettujen rakennuksien pimennyksinä ja erilaisina kulttuuri- ja ilmastoaiheisina tapahtumina. Earth Hourin aikana valonsa sammuttaneita kuuluisia rakennuksia ovat muun muassa Pariisin Eiffel-torni, Gizan pyramidit ja Helsingin tuomiokirkko.


title: Earth Hour

text: Tapahtumaan voivat osallistua kaikki kunnat ja kaupungit, organisaatiot ja yksityiset ihmiset.


title: Earth Hour

text: Suomessa Earth Hour järjestettiin ensimmäistä kertaa vuonna 2009 kansallisella tasolla. Silloin mukana oli 105 suomalaista kuntaa ja satoja organisaatioita. WWF:n teettämän galluptutkimuksen mukaan valonsa sammutti 51 prosenttia suomalaisista. Tapahtuma säästi sähköä noin yhden 30 000 ihmisen pikkukaupungin verran eli noin 100 megawattituntia.


title: Earth Hour

text: Vuonna 2010 tapahtumaan ilmoittautui 86 suomalaista kuntaa, 105 oppilaitosta, 510 yritystä ja yli 200 muuta organisaatiota. WWF:n teettämän galluptutkimuksen perusteella noin joka kolmas yli 15-vuotias suomalainen osallistui tapahtumaan: naisista 38 % ja miehistä 23 %. Kampanjan tulokset luovutettiin ympäristöministeri Paula Lehtomäelle 11.5.2010.


title: Earth Hour

text: Vuoden 2010 Earth Hour saattoi vaikuttaa Uudessakaupungissa liikenneonnettomuuden syntymiseen. Mies kuoli, kun kevytmoottoripyörä törmäsi häneen tiellä, joka on tavallisesti valaistu, mutta oli pimeänä Earth Hour -tempauksen vuoksi. WWF pahoitteli onnettomuutta. Se kertoi laatineensa kunnille, yrityksille ja muille organisaatioille ohjeet valojen sammuttamisesta. Se korosti ohjeissaan, että turvallisuuden kannalta tärkeät valot, ml. katuvalot, voidaan jättää päälle.


title: Earth Hour

text: Vuonna 2016 Earth Houria vietettiin teemalla Maailman suurin kynttiläillallinen. Teemalla haluttiin herättää keskustelua ruuan ilmastovaikutuksista. WWF:n teettämän kyselyn mukaan tuolloin Earth Houriin osallistui 1,6 miljoonaa suomalaista.


title: Levykorallit

text: Levykorallit (Tabulata) on sukupuuttoon kuollut korallieläinten lahko. Ne muodostivat ordoviki- siluuri- ja devonikausilla riuttoja, joissa viihtyivät myös esimerkiksi sarvikorallit ja trilobiitit. Kennokorallisukuja ovat esimerkiksi "Heliolites", "Halycites" ja "Favosites". Lajeja tavataan fossiileina esimerkiksi Saarenmaalla ja Gotlannissa. Lajit olivat muinaisen Itämeren alueella hyvin yleisiä siluurikaudella, kun alue sijaitsi päiväntasaajalla ja meri oli paljon nykyistä lämpimämpi ja suolaisempi.


title: Kirjatyöntekijä

text: Kirjatyöntekijä (aiemmin "kirjaltaja") tarkoittaa henkilöä, joka työskentelee kirjan taitossa, painossa, sidonnassa tai muussa sen kaltaisessa tehtävässä. Kirjatyöntekijät kuuluvat Viestintäalan ammattiliittoon.


title: Kirjatyöntekijä

text: Kirjatyöntekijän ammattiin valmistavat muiden muassa painoviestinnän perustutkinto sekä mediatekniikan insinöörin (AMK) tutkinto.


title: Boethos Sidonlainen

text: Boethos Sidonlainen () (ensimmäinen vuosisata eaa.) oli antiikin kreikkalainen peripateettiseen koulukuntaan kuulunut filosofi. Hän oli kotoisin Sidonista, nykyisestä Libanonista. Boethos oli Andronikos Rhodoslaisen oppilas. Näin hänen on täytynyt jo nuorena matkustaa Roomaan ja Ateenaan, joissa Andronikoksen tiedetään opettaneen.


title: Boethos Sidonlainen

text: Strabon, joka mainitsee Boethoksen ja hänen veljensä Diodotoksen huomattavina sidonlaisina henkilöinä, käsittelee tätä samassa yhteydessä Andronikosta, joka oli myös hänen oma opettajansa. Boethoksen teokset ovat kaikki kadonneet, mutta niihin kuului teos sielun luonteesta sekä kommentaari Aristoteleen "Kategorioihin". Hermias Aleksandrialainen mainitsee viimeksi mainitun omassa samaa teosta käsitelleessä kommentaarissaan. Hän lainaa myös Boethoksen näkemystä koskien Aristoteleen teosten opiskelua. Boethoksen mielipide oli ollut, että oppilaan tulisi aloittaa "Fysiikasta", kun taas Andronikos oli katsonut, että alussa oli luettava logiikan alan teoksia.


title: Don Imus

text: John Donald ”Don” Imus (s. 23. heinäkuuta 1940 Riverside, Kalifornia, Yhdysvallat) on yhdysvaltalainen talk show -isäntä ja radiopersoona, joka nykyään työskentelee ABC:llä.


title: Don Imus

text: Imus aloitti radiouransa kalifornialaisilla paikallisradioasemilla. 1971 hän siirtyi WNBC:lle New Yorkiin ja sitä kautta alkoi saada kansallista huomiota. Syndikointiin hänen ohjelmansa pääsi CBS:n kautta vuonna 1993 ja lisäksi hänen radio-ohjelmansa oli kuultavissa samanaikaislähetyksenä televisiokanava MSNBC:llä. Radio Hall of Fameen Imus nimettiin vuonna 1989.


title: Don Imus

text: Vuonna 2007 CBS erotti Don Imusin, tämän käytettyä termiä "nappy-headed hos" Rutgersin yliopiston naisten koripallojoukkueen pelaajista.


title: Väinö Kallio (jääkäri)

text:
Väinö Armas Kallio (24. toukokuuta 1896 Orimattila - 6. joulukuuta 1974) oli suomalainen jääkärimajuri. Hänen vanhempansa olivat tilanomistaja Herman Kallio ja Amanda Pilvinen. Hänet vihittiin avioliittoon vuonna 1919 Yrsa Lovise Dombrowskyn kanssa, josta hän erosi vuonna 1928.
Kallio kävi neljä luokkaa Kallion yhteiskoulua Helsingissä.


title: Väinö Kallio (jääkäri)

text:
Kallio työskenteli kauppa-apulaisena ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 13. marraskuuta 1915, josta hänet siirrettiin myöhemmin pataljoonan ratsuosastoon. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Rintamakomennuksensa jälkeen hänet siirrettiin pataljoonan 2. konekiväärikomppaniaan. 9. heinäkuuta 1917. Hän osallistui myös Saksassa Libaussa vuonna 1917 järjestetyille sotakoulun B-kursseille.
Kallio saapui Suomeen (Vaasaan) jääkäreiden pääjoukon mukana luutnantiksi ylennettynä 25. helmikuuta 1918. Hänet komennettiin Suomen sisällissotaan komppanianpäälliköksi 11. jääkäripataljoonan konekiväärikomppaniaan. Hän otti osaa sisällissodan taisteluihin Viipurissa.
Sisällissodan jälkeen Kallio siirrettiin 1. heinäkuuta 1918 alkaen 2. komppanian päälliköksi Meripataljoonaan, josta hänet siirrettiin edelleen 29. syyskuuta 1920 komppanianpäälliköksi Käkisalmen läänin rykmentin II pataljoonaan ja 20. huhtikuuta 1921 alkaen II Polkupyöräpataljoonaan sekä 9. marraskuuta 1921 alkaen 3. Erilliseen konekiväärikomppaniaan päälliköksi. Käkisalmen läänin rykmentissä ollessaan hän hoiti lyhyen ajan II pataljoonan komentajan tehtäviä. Kallio erosi armeijasta 1. syyskuuta 1922 ja siirtyi Suojeluskuntajärjestön palvelukseen ja hänet sijoitettiin yliesikunnan liikekannallepano-osaston toimistoupseeriksi 1. tammikuuta 1923. Tehtävää hän hoiti 30. marraskuuta 1923 saakka, jonka jolloin erosi suojeluskunnista ja siirtyi ensin liikemieheksi Viipuriin ja myöhemmässä vaiheessa Sunila Oy:n palvelukseen.


title: Väinö Kallio (jääkäri)

text: Kallio otti osaa talvisotaan komppanianpäällikkönä ja pataljoonan komentajana Erillinen Pataljoona 7:ssä ja osallistui taisteluihin Muurilassa, Työppölässä, Ala - Summeella, Lihaniemellä ja Nisalahdella. Välirauhan aikana hän palasi Sunila Oy:n palvelukseen, kunnes Jatkosodan puhjettua hänet komennettiin komppanianpäälliköksi ja pataljoonan komentajaksi Jalkaväkirykmentti 45:een ja osallistui taisteluihin Ylämaalla, Viipurinlahdella, Koivistossa sekä Käppäselässä, Karhumäellä ja Maaselässä. Vuonna 1942 hänet siirrettiin liikennetoimiston päälliköksi Etelä-Kymenlaakson suojeluskuntapiirin esikuntaan ja edelleen Päämajan sotilashallinto-osastolle, missä hän työskenteli vuoteen 1943 saakka, jolloin hänet siirrettiin 33. Linnoitusrakennuspiirin toimistopäälliköksi 2. Armeijakunnan esikuntaan, missä tehtävässä hän toimi sodan loppuun saakka. Sotien jälkeen hän työskenteli Valtion Viljavarastolla Kuopiossa. Hänet haudattiin Kuopioon.


title: Oksidatiivinen stressi

text: Oksidatiivinen stressi on epätasapaino solujen (tai laajemmin katsottuna elimistön) hapetus-pelkistystilassa. Siinä tasapaino on kääntynyt liiaksi hapettavien olosuhteiden puolelle joko hapettavien tekijöiden ollessa liian voimakkaita tai pelkistävien tekijöiden eli elimistön antioksidatiivisten järjestelmien toimiessa vajavaisesti hapettavien tekijöiden torjumiseksi. Hapettavat vaikutukset ja oksidatiivinen stressi välittyvät reaktiivisten happi- ja typpiradikaalien kautta; ne ovat osa elimistön normaalia toimintaa mutta liiallisina määrinä altistavat muun muassa syövän ja sepelvaltimotaudin synnylle.


title: Oksidatiivinen stressi

text: Reaktiivinen happiradikaali (engl. reactive oxygen species, ROS) on hapesta muodostunut yhdiste, joka sisältää parittoman elektronin ja on siksi hyvin reaktiivinen. Kemiallisesti parittomia elektroneja sisältävät yhdisteet ovat erittäin lyhytikäisiä, sillä energiataloudellisesti parittomat elektronit ovat epäsuosiollisia ja yhdiste pyrkii parilliseen elektronimäärään reagoimalla läheisyydessä olevien muiden yhdisteiden kanssa. Useimmat reaktiiviset happiradikaalit syntyvät molekulaarisesta, ilmakehän sisältämästä hapesta osana elimistön normaaleja toimintoja. Tyypillisiä reaktiivisia happiradikaaleja ovat muun muassa [superoksidi]]anioni, hydroksyyliradikaali, erilaiset peroksidit ja alkoksiradikaalit. Eri radikaalien reaktiivisuudet poikkeavat jossain määrin toisistaan, ja yksittäinen radikaalilaji voi aikaansaada elimistössä myös muiden radikaalityyppien muodostumista. Esimerkiksi superoksidianioni voi raudan tai muiden hapetus-pelkistyssykleihin kykenevien yhdisteiden läsnä ollessa aikaansaada hydroksyyliradikaalien muodostumisen. Hydroksyyliradikaali on yleisesti ottaen happiradikaaleista kaikkein reaktiivisin, ja se kykeneekin reagoimaan useimpien soluissa esiintyvien makromolekyylien kanssa.


title: Oksidatiivinen stressi

text: Suuren reaktiivisuutensa vuoksi happiradikaalit kykenevät reagoimaan epäspesifisesti useimpien kohtaamiensa biologisten makromolekyylien kanssa. Happiradikaali yleensä vaurioittaa kohtaamansa molekyylin rakennetta ja/tai toimintaa. Kohdemolekyylistä riippuen tämä voi ilmetä eri tavoilla:


title: Oksidatiivinen stressi

text: Happiradikaalien muodostuminen sinänsä on osa elimistön normaalia toimintaa, ja elimistöllä on myös omat antioksidatiiviset järjestelmänsä, joilla se rajoittaa elimistössä olevien happiradikaalien ja siten oksidatiivisen stressin määrää. Happiradikaaleja syntyy etenkin soluhengityksessä, kun mitokondrioiden elektroninsiirtoketju käyttää happea energiantuotannossa. Soluhengitys kuluttaakin suurimman osan hengitysilman mukana elimistöön tulevasta hapesta, ja sivutuotteena tässä prosessissa syntyy etenkin superoksidianionia ja pieniä määriä muita happiradikaaleja. Soluhengityksen lisäksi jonkin verran reaktiivisia happiradikaaleja syntyy myös erilaisten happea reaktioissaan käyttävien entsyymien toiminnassa, kuten muun muassa hapetus-pelkistysreaktioita katalysoivien oksidoreduktaasien sekä elimistölle haitallisia aineita tuhoavien sytokromi P450 -entsyymien toiminnassa.


title: Oksidatiivinen stressi

text: Happiradikaalien muodostuminen ja kuuluu siis solujen perusaineenvaihduntaan, ja hapetus-pelkistystiloissa tapahtuvat muutokset ovat myös osa solujen välistä viestintämekanismia (engl. redox signalling). Elimistö hyödyntää happiradikaaleja myös omana puolustusmekanisminaan, sillä etenkin luontainen immuniteetti ja sen fagosytoivat solut tuhoavat elimistölle vieraita mikrobeja tuottamalla happiradikaaleja. Reaktiivisuutensa ansiosta happiradikaalit tuhoavat potentiaaliset taudinaiheuttajat ja radikaalien epäspesifinen vaikutus on edullinen myös siksi, että bakteeriresistenssin kehittyminen niitä vastaan on erittäin epätodennäköistä.


title: Oksidatiivinen stressi

text: Koska reaktiivisia happiradikaaleja muodostuu normaaleissa elintoiminnoissa on elimistöllä omia, sisäsyntyisiä mekanismeja reaktiivisten happiradikaalien määrän rajoittamiseksi. Näistä tärkeimpiä ovat happiradikaaleja vaarattomiksi molekyyleiksi muuttavat entsyymit, joista parhaiten toiminnaltaan tunnetaan superoksididismutaasi, katalaasi ja glutationiperoksidaasi. Superoksididismutaasi hajottaa nimensä mukaisesti superoksidia, kun taas katalaasi ja glutationiperoksidaasi hajottavat erityyppisiä peroksideja. Myös muilla, joskin vähemmän tutkituilla entsyymeillä on osansa radikaalimäärien kontrolloinnissa, ja lisäksi tasapainon säätelyyn osallistuu lukuisia sellaisia entsyymejä, joiden toiminta perustuu johonkin muuhun mekanismiin kuin suoraan happiradikaalien pilkkomiseen (esim. glutationi-S-transgeraasi).


title: Oksidatiivinen stressi

text: Elimistöön tulee myös ravinnon mukana pienimolekyylisiä, useimmiten kasvikunnasta peräisin olevia aineita, jotka kykenevät inaktivoimaan reaktiivisia happiradikaaleja. Tällaisista aineista käytetään yleisnimitystä antioksidantti, ja mukaan lukeutuu niin vitamiineja kuin muitakin terveydelle edullisia yhdisteryhmiä (muun muassa flavonoidit ja karotenoidit. Parhaiten tunnettuja vaikutuksiltaan ovat C-vitamiini eli askorbiinihappo sekä rasvaliukoinen E-vitamiini, jolla on erityinen rooli elimistön kalvorakenteiden suojaamisessa liialliselta oksidatiiviselta stressiltä.


title: Oksidatiivinen stressi

text: Liiallinen radikaalikuormitus johtaa solukuolemaan ja kudostuhoon yllä mainittujen rasvoihin, proteiineihin ja DNA:han kohdistuvien vaikutusten kautta. Vaikka reaktiivisten happiradikaalien syntymistä elimistössä ei ole tarpeen tai mahdollistakaan välttää kokonaan, omaan radikaalikuormaansa voi vaikuttaa oleellisesti elintavoillaan, sillä monet ulkoiset tekijät vaikuttavat muodostuvien radikaalien määrään. Tällaisista seikoista parhaiten tunnetaan tupakoinnin haitalliset vaikutukset: tupakansavu sisältää useita satoja erilaisia radikaaleja elimistössä vapauttavia ainesosia, ja tupakoinnin syöpää aiheuttava vaikutus perustuukin pitkälti näiden karsinogeeneina toimivien aineiden suureen määrään. Elimistön oksidatiivista stressiä lisäävät myös sellaiset tekijät, jotka kohottavat elimistön omaa radikaalintuotantoa. Näistä parhaiten tunnetaan toistuvat infektiot (immuunijärjestelmän tuottamat reaktiiviset happiradikaalit) sekä runsas myrkyllisille ja elimistölle vieraille aineille altistuminen (sytokromi P450 -entsyymien korkea aktiivisuus).


title: Oksidatiivinen stressi

text:
Myös säteilyn eri lajeille altistuminen kohottaa elimistön oksidatiivista stressitasoa. Säteilyn haitalliset vaikutukset kudoksissa perustuvatkin pitkältä säteilyn kykyyn muodostaa kudoksessa olevasta hapesta reaktiivisia happiradikaaleja. Samaa ilmiötä hyödynnetään myös syövän sädehoitoa annettaessa: silloin voimakas säteily kohdistetaan kasvaimeen ja säteilyn vaikutuksesta paikallisesti muodostuneet happiradikaalit vaurioittavat syöpäsoluja ja aikaansaavat niiden kuoleman.
Liiallisen oksidatiivisen stressin osuutta useissa sairauksissa on tutkittu melko paljon. Eniten näyttöä on oksidatiivisen stressin merkityksestä syövän ja sepelvaltimotaudin synnyssä sekä hermoston rappeumasairauksissa kuten Parkinsonin taudissa ja Alzheimerin taudissa. Oksidatiivinen stressi on osatekijänä myös useissa ikääntymiseen liittyvissä yleisissä muutoksissa.


title: Oksidatiivinen stressi

text: Toisaalta elimistö tarvii hapetusreaktioita mm. taistellessaan syöpää vastaan, jolloin liiallinen antioksidanttien nauttiminen voi edistää syöpää.


title: Oksidatiivinen stressi

text: Sepelvaltimotautia sairastavilla henkilöillä keskeinen muutos elimistössä ovat verisuonten seinämiin muodostuvat rasvajuosteet eli ateroskleroottiset plakit. Plakit heikentävät verisuonten, etenkin valtimoiden kimmoisuutta ja aikaansaavat näin sepelvaltimotaudille tunnusomaiset oireet. Oksidatiivisella stressillä on keskeinen merkitys plakkien synnyssä, sillä plakit muodostuvat liiallisen LDL-kolesterolin kertyessa verisuonten seinämään ja hapettuessa siellä. Tämä hapettuminen tapahtuu nimenomaan reaktiivisten happiradikaalien vaikutuksesta, ja siksi tupakointi sekä muut oksidatiivista stressitasoa nostavat tekijät kasvattavat voimakkaasti sepelvaltimotautiin sairastumisen riskiä.


title: Lagorce

text: Lagorce voi tarkoittaa seuraavia:


title: Azoros

text: Azoros (, myös "Azorion", , ) oli antiikin aikainen kaupunki ja kaupunkivaltio ("polis") Perrhaibian maakunnassa Thessaliassa Kreikassa. Sen arkeologinen alue sijaitsee Elassónan kunnassa noin 20 kilometriä luoteeseen Elassónan kaupungista ja noin 1,5 kilometriä eteläkaakkoon nykyisestä, kaupungista nimensä ottaneesta Ázoroksen kylästä.


title: Azoros

text:
Azoros sijaitsi Olympos-vuoren juurella sen länsipuolella. Se muodosti yhdessä kahden muun kaupungin, Dolikhen ja Pythionin, kanssa Perrhaibian Tripoliin nimellä tunnetun kaupunkiliiton. Livius ja Klaudios Ptolemaios mainitsevat kaupungin teoksissaan.
Azoria kukoisti klassiselta kaudelta 400-luvulta eaa. hellenistiselle kaudelle 200-luvulle eaa. Makedonialaiset valtasivat kaupungin kolmannessa makedonialaissodassa vuonna 171 eaa. Kaupungin paikka säilyi asuttuna ainakin varhaisbysanttilaiselle kaudelle saakka.


title: Azoros

text: Perrhaibian Azorosta ei tule sekoittaa myös antiikin aikaiseen Azoraksen kaupungiin Pelagoniassa.


title: Azoros

text: Azoroksen akropolis eli linnavuori sekä alakaupunki oli ympäröity linnoitusmuurilla. Azoroksen arkeologinen alue käsittää paikat, jotka tunnetaan nykyisin nimillä Kastrí, Ágios Athanásios, Paliokklísi ja Kopána. Kaikissa näissä paikoissa on joitakin kaupungin raunioita. Akropoliina toimi Kastrín kukkula. Siellä on jäänteitä linnoitusmuureista 400- ja 200-luvuilta eaa. Merkittävin muurin osa on noin 47 metriä pitkä ja säilynyt noin 1,5–2,5 metrin korkeudelta. Paikalta on löydetty myös Nikarkhoksen kartanoksi kutsutun suuren talon rauniot; jäänteitä joonialaistyylisestä, Apollon Lykeiokselle omistetusta temppelistä 200-luvulta eaa.; sekä varhaiskristillisen, kolmilaivaisen basilikakirkon jäänteet.


title: Azoros

text: Paliokklísissä arkeologinen alue on kooltaan noin neliömetriä, ja sieltä on löydetty toisen kirkon jäänteet sekä varhaiskristillisen ja bysanttilaisen ajan hautausmaa, jonka haudoista on löydetty kulta- ja hopeakoruja. Myös Kopánasta on löydetty kirkon jäänteet.


title: Constanze Manziarly

text: Constanze Manziarly (s. 14. huhtikuuta 1920, Innsbruck, Itävalta – katosi noin 2. toukokuuta 1945, Berliini) oli itävaltalainen nainen, joka työskenteli Adolf Hitlerin kokkina ja ravitsemusterapeuttina vuodesta 1944 aina diktaattorin kuolemaan asti.


title: Constanze Manziarly

text: Manziarly syntyi Innsbruckissa kreikkalaiselle isälle ja tirolilaiselle äidille. Hän opiskeli reaalikoulun jälkeen kokiksi/ravitsemusterapeutiksi Haushaltsschulessa Innsbruckissa. Syyskuusta 1943 hän työskenteli professori Zabelin palveluksessa Kurheimissa ja syyskuusta 1944 Hitlerin palveluksessa Wolfsschanzessa ja Adlerhorstissa. Hitlerin siirryttyä Führerbunkeriin Berliiniin Manziarly seurasi mukana, hänellä oli bunkkerissa pieni keittiö, jossa hän valmisti kasvisaterioita Hitlerille.


title: Constanze Manziarly

text: Manziarly jätti bunkkerin 1. toukokuuta 1945 SS-Brigadeführer Wilhelm Mohnken johtaman ryhmän mukana. Ryhmä lähti kohti pohjoista ja siinä oli mukana myös tohtori Ernst-Günther Schenck ja bunkkerin sihteerit Gerda Christian, Else Krüger ja Traudl Junge. Naiset olivat pukeutuneina Wehrmachtin univormuihin.


title: Constanze Manziarly

text: Manziarlyn kohtalo on epäselvä. Jan Dalleyn kirjassa "Voices from the Bunker - The True Account of Hitler’s Last Days" (1989) Traudl Junge kertoo Manziarlyn yrittäneen liittyä neljän naisen ryhmään, jolle annettiin tehtäväksi viedä tilanneselostus Karl Dönitzille. Omaelämäkerrassaan "Viimeiseen saakka - Hitlerin sihteerin muistelmat" Junge kertoo, että kaksi neuvostoliittolaissotilasta vei Manziarlyn metroasemalle tämän kertoessa, että ”he vain haluavat tarkistaa paperini” - häntä ei kuitenkaan nähty sen jälkeen. Elokuvassa "Perikato" Manziarly tekee itsemurhan puraisemalla suussaan syanidikapselin.


title: Constanze Manziarly

text: Contanze Manziarlya elokuvissa ovat esittäneet seuraavat näyttelijät:


title: Lagorce (Ardèche)

text: Lagorce on kunta Ardèchen departementissa Ranskassa. Siellä on arviolta 1 120 asukasta (vuonna 2013) ja sen pinta-ala on 69,49 neliökilometriä.


title: Anna Kivi

text: Anna Sofia Kivi, kirjailijanimi Anna Täti (18. marraskuuta 1876 Paltamo – 15. helmikuuta 1929) oli suomalainen lastenkirjailija. Kivi toimi kansakoulunopettajana Pudasjärvellä ja Tampereella.


title: Anna Kivi

text: Lasten- ja nuortenkirjailija Ainikki Kivi oli Anna Kiven tytär.


title: Lalouvesc

text: Lalouvesc on kunta Ardèchen departementissa Ranskassa. Siellä on arviolta 406 asukasta (vuonna 2013) ja sen pinta-ala on 10,53 neliökilometriä.


title: Lieksan kristillinen opisto

text: Lieksan kristillinen opisto on kansanopisto Lieksassa Pohjois-Karjalassa. Opisto on Kylänlahden kylässä ja siksi se on tunnettu myös "Kylänlahden opistona". Lieksan keskustaan on matkaa 15 km, Nurmekseen 43 km ja Joensuuhun 108 km. Opisto sijaitsee Viekijärven rannassa.


title: Lieksan kristillinen opisto

text: Lieksan kristillisessä opistossa voi opiskella peruskouluaineita, ammattitutkintoihin valmentavia opintoja, tietotekniikan opintoja, vapaan sivistystyön opintoja sekä yliopisto-opintoja.


title: Aspasios

text: Aspasios (n. 100-150 jaa.) oli antiikin kreikkalainen peripateettiseen koulukuntaan kuulunut filosofi. Boethius, joka viittaa usein hänen teoksiinsa, sanoo Aspasioksen kirjoittaneen kommentaareja useimmista Aristoteleen teoksista. Erityisesti mainitaan kommentaarit seuraaviin teoksiin: "Tulkinnasta", "Fysiikka", "Metafysiikka", "Kategoriat" ja "Nikomakhoksen etiikka".


title: Aspasios

text: Osa "Nikomakhoksen etiikan" kommentaarista (kirjat I, II, IV, VII ja VIII) on säilynyt. Se on merkittävä varhaisimpana tunnettuna kommentaarina mihinkään Aristoteleen teokseen. Porfyrioksen kirjoituksista käy ilmi, että hänen kommentaarejaan käytettiin Plotinoksen koulussa. Porfyrioksen mukaan Aspasios kirjoitti kommentaareja myös Platonin teoksiin.


title: Aspasios

text: Albert Suuri viittaa omassa Aristoteleen "Politiikkaa" käsitelleessä kommentaarissaan luonnollisia passioita käsittelevään teokseen nimeltä "Libellus de naturalibus passionibus" Aspasioksen kirjoittamana.


title: Lanarce

text: Lanarce on kunta Ardèchen departementissa Ranskassa. Siellä on arviolta 171 asukasta (vuonna 2013) ja sen pinta-ala on 22,37 neliökilometriä.


title: Khyretiai

text:
Khyretiai (, myös "Kyretiai", tai "Cyretiae") oli antiikin aikainen kaupunki ja kaupunkivaltio ("polis") Perrhaibian maakunnassa Thessaliassa Kreikassa. Sen arkeologinen kohde sijaitsee Elassónan kunnassa lähellä nykyistä Doménikon kylää.
Khyretiai mainitaan usein makedonialaissotien aikaan 200- ja 100-luvuilla eaa. Aitolialaiset ryöstivät kaupungin vuonna 200 eaa. ja seleukidien Antiokhos III:n armeija valloitti sen vuonna 191 eaa. hyökätessään Kreikkaan. Roomalaiset ja makedonialaiset kuitenkin löivät seleukidit ja valloittivat kaupungin takaisin. Kolmannessa makedonialaissodassa vuonna 171 eaa. makedonialaiset valloittivat sen lyhyen piirityksen jälkeen.


title: Khyretiai

text: Khyretiai sijaitsi lähellä Titaresios-jokea (nyk. Titarísios) sen sivujoen varrella. Kaupungin akropolis eli linnavuori, joka hallitsi läheistä tasankoa, sijaitsee vajaan kilometrin itään nykyisestä Doménikon kylästä. Kukkulalla on nykyisin Pyhälle Yrjölle ("Ágios Geórgios") omistettu kirkko. Paikalla on joitakin jäänteitä linnoitusmuureista ja sieltä on löytynyt useita piirtokirjoituksia.


title: Liisa Silander

text: Urpu Liisa Silander (19. huhtikuuta 1936 Kotka – 16. maaliskuuta 2001 Helsinki) oli suomalainen kirjailija ja toimittaja.


title: Liisa Silander

text: Silanderin vanhemmat olivat ylikonstaapeli Otto Ikäheimonen ja Lempi Kaarina Rahunen. Hän pääsi ylioppilaaksi Kuopion tyttölyseosta 1957 ja valmistui humanististen tieteiden kandidaatiksi Turun yliopistosta 1961. Silander toimi Suomen Kirjailijaliiton toimistonhoitajana 1970–1978.


title: Liisa Silander

text: Silander kirjoitti etupäässä lasten- ja nuortenkirjoja.


title: Hakkarin koulu

text: Hakkarin koulu on peruskoulu Lempäälässä. Koulu sijaitsee Hakkarissa noin 3 kilometriä Lempäälän keskustasta pohjoiseen. Tampereelle matkaa on 20 kilometriä. Oppilaita on 600 vuosiluokilla 7 – 9 ja opettajia 50. Nykyinen koulurakennus on valmistunut 1983. Se edustaa Oulun koulukunnan punatiiliarkkitehtuuria. Rakennus koostuu viidestä solusta. Eri luokka-asteet piti alun perin sijoittaa omiin soluihinsa.Väliaikainen lisärakennus Viipale valmistui vuonna 1988 ja uusin lisärakennus Suikale siirrettiin Lempoisten koulusta Hakkariin vuonna 2014.


title: Hakkarin koulu

text: Hakkarin koulussa voi opiskella kuutta kieltä englantia, ruotsia, saksaa, ranskaa, arabiaa ja venäjää. Koulun englanninkielen luokat opiskelevat historiaa, biologiaa, matematiikkaa ja maantietoa englanniksi.1976 Lempäälän- ja Vesilahden yläaste, 1992 Lempäälän yläaste ja 2001 Hakkarin koulu.


title: Hakkarin koulu

text: Nettivekkari on Hakkarin koulun verkkolehti, joka perustettiin vuonna 1983. Nettivekkaria tuottaa sähköisen median valinnaiseksi valinneet oppilaat. Vekkari tulee nimestä Hakkari.


title: Flash (albumi)

text: Flash on suomalaisen dance duo Dallas Superstarsin esikoisalbumi, joka julkaistiin 10. lokakuuta 2003.


title: Flash (albumi)

text: Albumi nousi Suomen virallisen listan sijalle 33.


title: Juho Laine

text: Johannes (Juho) Laine (sukunimi aikaisemmin Hanell; 30. tammikuuta 1856 Viitasaari – 12. marraskuuta 1937 Helsinki) oli suomalainen kansakoulunopettaja ja runoilija. Hän käytti myös nimimerkkiä "Laine".


title: Juho Laine

text: Laine toimi opettajana vuodesta 1879 alkaen useissa eri paikoissa ja vuodesta 1886 alkaen hän oli opettajana Porissa.


title: Juho Laine

text: Laine julkaisi runoja myös "Päijänne"- ja "Satakunta"-lehdissä.


title: Chasing Ghosts

text: Chasing Ghosts on Matthau Mikojanin EP-levy ja kappale, joka julkaistiin 19. marraskuuta 2008 levymerkillä Gaga Goodies. EP:n kaksi ensimmäistä kappaletta löytyvät alkuvuodesta 2009 julkaistulta pitkäsoitolta "Mania for Life".


title: Chasing Ghosts

text: EP debytoi Suomen virallisen singlelistan sijalla 17.


title: Pavel Paska

text: Pavel Paska on tšekkiläinen jalkapallon pelaaja-agentti ja International Sport Management -manageritoimiston omistaja.


title: Pavel Paska

text: Vuosina 1988–1990 Paska järjesteli František Strakan (Borussia Mönchengladbach), Tomáš Skuhravýn (Genoa CFC) ja Ivan Hašekin (RC Strasbourg) seurasiirrot kunnes vuonna 1991 perusti maan ensimmäisen agenttitoimiston ISM:n. Sittemmin Paska on auttanut useita tšekkiläispelaajia siirtymään ulkomaiden seuroihin. Hänen asiakkaitaan ovat olleet mm. Slavia Prahasta Manchester Unitediin siirtynyt Karel Poborský ja Borussia Dortmundiin ja RC Lensiin siirtyneet Patrik Berger ja Vladimír Šmicer, jotka molemmat sittemmin siirtyivät Liverpooliin.


title: Pavel Paska

text: Nykyisin Paskan yhtiö manageroi noin sataa huippupelaajaa, joita edellä mainittujen lisäksi ovat mm. Tomáš Rosický, Milan Baroš ja Jan Koller.


title: Susi (elokuva)

text: Susi ("Varg") on ruotsalaisen Daniel Alfredsonin ohjaama draamaelokuva vuodelta 2008. Sen miljöönä on saamelaisyhteisö Lapissa Ruotsin ja Norjan rajaseudulla. Elokuvan keskeisiä aiheita ovat metsästys sekä itsensä ja oman elinkeinon puolustamisen yhteydessä lainsäädännön kanssa muodostuvat vaikeudet.


title: Susi (elokuva)

text: Elokuvan tarina pohjautuu romaaniin "Raaputusarvat", joka on Kerstin Ekmanin kirjoittaman Sudentalja-trilogian päätösosa.


title: Adrastos Afrodisiaslainen

text: Adrastos Afrodisiaslainen () (100-luku jaa.) oli antiikin kreikkalainen peripateettiseen koulukuntaan kuulunut filosofi. Hän oli kotoisin Afrodisiaksesta, Kaariasta.


title: Adrastos Afrodisiaslainen

text: Adrastos kirjoitti tutkielman Aristoteleen teosten ja tämän filosofisen järjestelmän järjestämisestä. Simplikios ja Akhilleus Tatios lainaavat tätä teosta. Porfyrios puolestaan lainaa hänen Platonin "Timaiosta" käsitellyttä kommentaariaan, ja Galenos Aristoteleen "Kategorioita" käsitellyttä tutkielmaa. Yksikään näistä ei ole säilynyt nykyaikaan.


title: Adrastos Afrodisiaslainen

text: Adrastos oli myös kyvykäs matemaatikko. Theon Smyrnalainen lainaa usein hänen harmoniikkaa käsitelleitä kirjoituksiaan teoksensa "Matematiikasta joka on hyödyksi Platonin ymmärtämiseksi" säilyneissä osissa. Gerhard Johann Vossius sanoi 1600-luvulla Vatikaanin kirjaston sisältävän Adrastoksen teoksen "Harmoniikasta" (, "Peri harmonikōn") käsikirjoituksen. Se ei kuitenkaan vaikuta säilyneen, tai sitten Vossius erehtyi asiassa.


title: Kuulalaakeri

text: Kuulalaakeri on laakeri, jonka kahden pyörivän pinnan välissä on kuulia. Kuulalaakeri kuuluu vierintälaakereiden ryhmään. Metallikuulat vierivät laakeripintojen välissä ja vierinnästä muodostuva kitka on pääsääntöisesti pienempi kuin liukulaakerin liu'unnassa muodostuva kitka. Kuulalaakeri tulee toimeen liukulaakeria vähemmällä voitelulla.


title: Kuulalaakeri

text: Kuulalaakerit voivat kantaa kuormaa säteittäissuunnassa sekä akselin suunnassa. Kuulalaakeri on tästä syystä monikäyttöinen laakeri ja yleisesti käytetty. Kottikärryn pyörä on kuulalaakeroitu, samoin polkupyörän pyörät ovat kuulalaakeroidut. Yhteistä näille on verrattain kevyt kuorma, jota kuulat jaksavat kantaa. Raskaampia kuormia varten on rullalaakeri tai kartiolaakeri esimerkiksi auton peräkärryssä pyörän navassa.


title: Kuulalaakeri

text:
Polkupyörissä on "tehdaslaakereita" sekä laakereita, joissa on akselille ruuvattavat "nopat" tai kartiot, laakerikupit sekä kuulat renkaaseen sidottuna tai vapaasti pyörimässä laakerin sisällä. Avattavissa laakereissa laakerin rengas on helpompi vaihtaa, koska se on yksi komponentti. Yksittäiset kuulat täytyy poimia tai asentaa yksitellen. Molempia kuularenkaallisia tai irtokuulilla varustettuja laakereita käytetään. Polkupyörän navassa käytetään yleisesti purettavaa laakeria, jota voi säätää kartiosta sekä lukkomutterista. Näin laakerin välys saadaan halutuksi. Laakerin huoltaminen on helppoa, kun laakerin voi purkaa avaamalla ruuvin akselilla. Tehdaslaakereita käytetään myös. Tehdaslaakerit eivät ole avattavia yhtä helposti. Ne ovat yksi komponentti ja vaihdetaan yhtenä komponenttina yleensä puristussovitteella prässättynä ja vedetään ulos ulosvetäjällä.
Kuormituksen kasvaessa voi käyttää kuulalaakerin sijasta rullalaakeria.


title: Muikkuravintola Sampo

text: Muikkuravintola Sampo on 18. toukokuuta 1931 avattu kuopiolainen muikkuruokiin erikoistunut ravintola, jonka perusti Osuusliike Työkansa. Sampo on palkittu vuonna 1994 muikkuruoistaan "Suomen Paras muikkuravintola" -palkinnolla . Sampoa pidetään myös Suomen tunnetuimpana muikkuravintolana.


title: Muikkuravintola Sampo

text: Savon Sanomien "Kapakoita ja kunnon ruokaa – Selviytymisopas" kuvaa ravintolaa seuraavasti:" Sampo ei hötkyile muotivirtausten perässä. Sisustus on 60-lukua, samoin asiakaskunta". Ravintola perustettiin kieltolain aikaan, ja se toimi aluksi talon yläkerrassa kahvilana. Kieltolain loputtua Sampo sai anniskeluoikeuden viidentenä ravintolana Suomessa. Katutasoon se muutti vuonna 1937, ja silloisia määräyksiä pienemmän ulko-oven vuoksi tarvittavan luvan allekirjoitti Urho Kekkonen, silloinen sisäministeri.


title: Muikkuravintola Sampo

text: Muikut ovat kuuluneet listalle aina, mutta varsinainen muikkulista tehtiin vuonna 1978, ja sen jälkeen lista on pysynyt yhtä muutosta lukuun ottamatta samana. Asiakaspaikkoja ruokaravintolassa on 79 ja nykyisin ravintolaa hoitaa Restel.


title: Muikkuravintola Sampo

text: Jugendvaikutteisen liiketalon rakennutti vuonna 1911 kauppias Samuli Niskanen. Talossa ovat toimineet muun muassa elokuvateatteri Pohjantähti ja Osuusliike Kalla.


title: Muikkuravintola Sampo

text: Tiloissa vuosina 1912–1916 toiminut Elokuvateatteri Pohjantähti oli aikanaan Kuopion ”uusimmanaikainen, kodikkain ja hienoin” elokuvateatteri. Esimerkiksi maaliskuussa 1913 teatterissa esitettiin Minna Canthin "Sylvi", ”ensimmäinen suomalainen tunnin kestävä taidefilmi, murhenäytelmä 3:ssa osassa”, kuvia tapahtumista ja uutisia. Tausta- ja väliaikamusiikista huolehti salonkiorkesteri.


title: Komtuuri

text: Komtuuri (, seuralainen) oli hengellisten ritarikuntien, erityisesti saksalaisen ritarikunnan ja johanniittojen, provinssin alaosaston, "komturian", päällikkö. Provinssi oli tuolloin kohtalaisen suuri alue, kuten esimerkiksi Liivinmaa. Tämän aluehoitajan tehtävänä oli varsinkin alueensa taloudellisten asioiden hoitaminen ja hän asui alueensa suurimmassa linnassa. Komtuuria käytetään edelleen arvonimenä joissakin nykyisissä kunniaritarikunnissa.


title: Eat the Heat

text: Eat The Heat on Accept-yhtyeen vuonna 1989 julkaistu kahdeksas studioalbumi. Levyllä laulaa yhdysvaltalainen David Reece. Albumi on yhtyeen ainoa levy ennen paluuta, jolla laulaa muu kuin Udo Dirkschneider.


title: Seikkailumetsä

text: Seikkailumetsä (, Maple Town Monogatari) on japanilainen piirrossarja, jota tehtiin vuosina 1986–1987 kaikkiaan 52 jaksoa. Jaksoja julkaistiin myös suomeksi jälkiäänitettyinä VHS-kaseteilla. Jälkiäänityksestä vastasi Golden Voice Oy. Koko sarja on julkaistu vain Espanjassa ja Japanissa DVD-kokoelmana.


title: Seikkailumetsä

text: Sarja kertoo Tiina-nimisen kaniinin seikkailusta Vaahterakaupungissa. Tiinan ystäviä ovat muun muassa Kalle, Minna ja Jonna. Kaupungissa asuu Rosvo-Rontti-niminen roisto, jota poliisi, bulldoggi Otto, yrittää saada kiinni.


title: Seikkailumetsä

text: Amerikkalainen dubbi "Maple town stories" sisälsi alkuperäiseen japanilaiseen ohjelmaan kuulumattoman "juontajattaren" jokaisen jakson alussa ja lopussa "Mrs. Maple" (Janice Adams), jossa hän kertoi jakson opetuksen lapsille. Lisäksi joitakin kohtauksia oli leikattu amerikkalaisessa versiossa.


title: Seikkailumetsä

text:
Toei Animation on myös tehnyt Maple Town Monogatarille toisen tuotantokauden "New Maple Town Story - Palm Town Chapter" (
Tämä Amerikassa julkaisematon kausi kertoo Tiinan elämästä Palm Town nimisessä trooppisessa rantakaupungissa, jonne hän lähti tätinsä kanssa, (mahdollisesti opiskelemaan sairaanhoitajaksi, koska Tiinan täti ja hänen aviomies omistavat piskujänis klinikan (Pika Clinic) palm townissa."Video-oppaassa" vuodelta 1994 Markku Salmi pitää VHS-julkaisun animaatioita viehättävästi toteutettuina ja antaa niille kaksi tähteä viidestä, mikä vastaa sanallista arviota ”keskinkertainen”.


title: Tiernapojat (EP)

text: Tiernapojat on suomalaisen suomeksi laulavan heavy metal -yhtyeen Timo Rautiainen & Trio Niskalaukauksen vuonna 2002 julkaistu EP-levy. Albumi sisältää ainoastaan kappaleen "Tiernapojat", joka pohjautuu samannimiseen tunnettuun joulutarinaan. Kappaleesta tehtiin myös televisioversio, joka sai ensiesityksensä 24. joulukuuta 2002. EP julkaistiin myös vuonna 2002 ilmestyneen "Rajaportti"-albumin platinapainoksen bonuslevynä.


title: Tiernapojat (EP)

text: Timo Rautiainen esittää tarinan Mänkkiä, Apulanta-yhtyeen vokalisti Toni Wirtanen Murjaanien kuningasta, YUPstä tuttu Jarkko Martikainen Knihtiä ja Ismo Alanko Herodesta.


title: Tiernapojat (EP)

text: EP ylsi Suomen virallisen singlelistan ensimmäiselle sijalle, ja se pysyi listalla yhteensä 16 viikkoa.


title: João Carlos de Oliveira

text: João Carlos de Oliveira (28. toukokuuta 1954 – 29. toukokuuta 1999) oli brasilialainen kolmiloikkaaja.


title: João Carlos de Oliveira

text: João Carlos de Oliveira hyppäsi vuonna 1975 Méxicossa kolmiloikan maailmanennätyksen 17,89 m, joka ylitettiin vasta kymmenen vuotta myöhemmin. Hän paransi Viktor Sanejevin nimissä ollutta maailmanennätystä 45 cm, mikä on miesten kolmiloikassa kaikkien aikojen suurin yksittäinen ME-parannus.


title: João Carlos de Oliveira

text: Montréalin 1976 olympialaisissa de Oliveira sijoittui pronssille tuloksella 16,90 m. Neljä vuotta myöhemmin Moskovan olympialaisissa neuvostoliittolaiset toimitsijat liputtivat monien mielestä arveluttavasti useat de Oliveiran pitkät hypyt yliastutuiksi ja brasilialainen jäi tuloksella 17,22 m pronssille Neuvostoliiton Jaak Uudmäen ja Viktor Sanejevin takana.


title: João Carlos de Oliveira

text: Tammikuussa 1982 de Oliveira loukkaantui pahasti liikenneonnettomuudessa ja lopulta hänen oikea jalkansa amputoitiin polven alapuolelta. Hän kuoli 45-vuotiaana vuonna 1999.


title: Viipurin taistelu

text: Viipurin taistelu voi viitata ainakin seuraaviin:Viipurin taistelujen yhteydessä käydyt taistelut:


title: De Panne

text: De Panne on kunta Länsi-Flanderin maakunnassa Flanderissa Belgiassa. Kunta kuuluu Veurnen arrondissementtiin. 1. tammikuuta 2008 De Pannessa oli 10 285 asukasta ja väestötiheys oli 430 asukasta neliökilometrillä. Pinta-alaa kunnalla on 23,9 km². Kunnan pormestari on Robert Butsraen.


title: De Panne

text: De Pannen kuntaan kuuluu varsinaisen De Pannen lisäksi myös Adinkerke. Kunnassa sijaitsee Belgian läntisin piste. De Pannen belgialaiset naapurikunnat ovat Koksijde koillisessa ja Veurne kaakossa ja etelässä. Lounaassa kunta rajoittuu Ranskaan.


title: De Panne

text: De Pannessa sijaitsee lapsille suunnattu Plopsaland-teemapuisto. De Pannen ja naapurikunta Koksijden alueilla ajetaan vuosittain UCI Europe Touriin kuuluva maantiepyöräilyn etappikilpailu De Pannen kolmen päivän ajo.


title: De Panne

text: De Pannen ystävyyskunnat ovat Sainte-Adresse Ranskassa ja Hlohovec Slovakiassa.


title: Petäjäveden yläaste

text: Petäjäveden yläaste on Petäjäveden keskustassa sijaitseva luokka-asteiden 7–9 peruskoulu. Koulussa on noin 170 oppilasta sekä 24 opettajaa. Samassa rakennuksessa koulun kanssa sijaitsee myös Petäjäveden lukio.


title: Favicon

text: Favicon () on internetsivulle määriteltävä ikoni. Sivun webmaster voi lisätä faviconin sivuilleen, jolloin se näkyy useissa selaimissa muun muassa osoiterivin vasemmassa laidassa ja sivun nimen vieressä kirjanmerkeissä. Niitä käytetään verkkosivujen visuaalisena tunnisteena.


title: Favicon

text: Favicon on neliön muotoinen, kooltaan tavanomaisesti 16×16, 32×32 tai 64×64 pikseliä. Niiden formaattina voi käyttää tiedostomuotoja JPEG, ICO, PNG ja GIF.


title: Favicon

text: Tuki faviconille oli ensi kertaa maaliskuussa 1999 julkaistussa Microsoftin Internet Explorer 5:ssa. Tässä selaimessa ikoni näkyi vain lisättäessä sivu kirjanmerkiksi. Lisäksi favicon oli aina sijoitettava palvelimen juurihakemistoon nimellä favicon.ico ja sen ainoa sallittu muoto oli Microsoftin .ico 16×16-kokoisena. Sivuvaikutuksena ylläpitäjä sai näin tiedon siitä moniko käyttäjä oli lisännyt sivuston kirjanmerkkeihinsä. Myöhemmät selaimet näyttävät ikonin aina sivustolla vierailtaessa.


title: Favicon

text: Myöhemmissä selaimissa faviconin voi määritellä jokaiselle sivulle erikseen HEAD-osiossa ja sen sijainti palvelimella ja tiedostomuotokin on vapaa. Tämä ominaisuus lisättiin W3C:n HTML 4.01 -standardiin joulukuussa 1999.


Favicon


title: Favicon

text: .ICO-tiedostomuoto on Microsoftin oma. Sitä käytettiin alun perin Microsoft Windowsin ikoneiden tiedostomuotona. Sille standardoitiin MIME-tyyppi codice_2 vuonna 2003.


title: Favicon

text: Windowsin Internet explorer 10 alaspäin ei tue muitakuin .ico muotoisia faviconeja, mutta kuitenkin versiossa 11 on lisätty tuki .png ja .gif muotoisille faviconeille.


title: Bernardo Daddi

text: Bernardo Daddi oli varhaisen italialaisen renessanssin taidemaalari. Hän oli Giotto di Bondonen oppilas.


title: Bernardo Daddi

text: Daddi kuului alansa huippuihin aikansa Firenzessä. Hän sai mahdollisesti vaikutteita sienalaisesta taiteesta. Hänen elinvuosistaan ei ole tietoa, mutta hänen tiedetään vaikuttaneen ainakin aikavälillä 1312–1347.


title: Douglas Russell

text: Douglas Russell (s. 20. helmikuuta 1946) on entinen yhdysvaltalainen uimari ja olympiavoittaja


title: Douglas Russell

text: Douglas Russell voitti Méxicon 1968 olympialaisissa kultaa 100 metrin perhosuinnissa ajalla 55,9. Monissa aiemmissa kilpailuissaan matkan ME-miestä Mark Spitziä vastaan Russell oli uinut alkumatkan nopeammin mutta hävinnyt lopussa kirineelle Spitzille. Olympiafinaaliin molemmat vaihtoivat taktiikkaansa, ja tällä kertaa Russell nousi lopussa puolen sekunnin erolla voittoon Spitzin saadessa hopeaa. Toisen kultamitalinsa Russell sai 4 × 100 metrin sekauintiviestissä, jonka Yhdysvallat voitti ME-ajalla 3.54,9.


title: Donald McKenzie

text: Donald McKenzie (11. toukokuuta 1947 – 3. joulukuuta 2008) oli yhdysvaltalainen uimari ja olympiavoittaja.


title: Donald McKenzie

text: McKenzie voitti Méxicon vuoden 1968 olympialaisissa kultaa 100 metrin rintauinnissa ajalla 1.07,7. Hänestä tuli täten lajin ensimmäinen olympiavoittaja. Toisen kultamitalinsa hän sai 4 × 100 metrin sekauintiviestissä, jonka Yhdysvallat voitti ME-ajalla 3.54,9.


title: Lene Grawford Nystrøm

text: Lene Grawford Nystrøm (s. 2. lokakuuta 1973 Tønsberg) on norjalainen laulaja, joka tunnetaan paremmin tanskalaisen eurodanceyhtye Aquan keulahahmona.


title: Lene Grawford Nystrøm

text: Teini-ikäisenä Lene päätti elättää itsensä mallin töillä.


title: Lene Grawford Nystrøm

text: Aquan aikoinaan Lenellä oli kaksi kotia, toinen Norjassa ja toinen Tanskassa.


title: Lene Grawford Nystrøm

text: Ystävyyssuhde Lenen ja Søren Rastedin välillä aiheutti Aquan hajoamisen vuonna 2001. Alun perin Lene seurusteli Rene Difin kanssa, sen jälkeen hän kuitenkin päätyi yhteen Sørenin kanssa. Lene meni Sørenin kanssa naimisiin 25. elokuuta 2001. Naimisiinmenon jälkeen Lene muutti pysyvästi Tanskaan. Parille syntyi tyttö 2004 ja poika 2006.


title: Lene Grawford Nystrøm

text: Vuonna 1994 Rene näki Lenen laulamassa Tv:ssä laulun Almaz - Randy Crawfordilta ollessaan Norjassa työmatkalla. Nähtyään tämän, Rene otti yhteyttä Leneen ja pyysi, että haluaisiko hän tulla Tanskaan tapaamaan muita bändin jäseniä sillä he tarvitsivat naislaulajan. Lene suostui ja siitä syntyi bändi Joyspeed, jonka nimi vaihtui myöhemmin Aqua:ksi. http://www.youtube.com/watch?v=QFTZVvUaHUc


title: Lene Grawford Nystrøm

text: 2003 Lene teki ensimmäisen (ja ainoan) sooloalbuminsa "Play With Me", joka myi huonosti Skandinaviassa. Tanskassa se pääsi kuitenkin kolmanneksi hittilistoilla. "Pretty Young Thing" päässyt listoille. "Here We Go" on cover Moonbabyn laulusta, jonka myös Girls Aloud levytti myöhemmin.


title: Lene Grawford Nystrøm

text: Lene teki kappaleet "No Good Advice" ja "You Freak Me Out" Girls Aloudin Sound of the Underground-levylle. "No Good Advice" oli suuri hitti ja vakiinnutti Girls Aloudin aseman pop-yhtyeenä. Myöhemmin Girls Aloud levytti Lenen laulut "Here We Go" ja "We Wanna Party". Samoihin aikoihin Tina Cousin levytti "Pretty Young Thing"in.


title: Lene Grawford Nystrøm

text: "Play With Me" (2003)


title: Seppo Harjulehto

text: Seppo Antero Harjulehto (sukunimi vuoteen 1935 "Höglund"; s. 3. toukokuuta 1928 Viipuri), joka käytti myös taiteilijanimeä Antero Harju, on suomalainen toimittaja ja kääntäjä. Hän on myös harvakseltaan kirjoittanut muutamia nuorten tieteiskirjoja. Ensimmäiset kirjat kertovat Xardonia-nimisestä utopiayhteisöstä. Harjulehdon Mars-kirjoihin kuuluvat muun muassa "Tavoitteena Mars" ja "Marsin salaisuus". Molemmissa 1960- ja 1970-lukujen Mars-kirjoissa on melko samanlainen juoni. Harjulehdon kirjoja luonnehtii keksintöjen esittely ja vauhdikkaat tapahtumat..


title: John Hencken

text: John Hencken (s. 29. toukokuuta 1954) on entinen yhdysvaltalainen uimari ja kolminkertainen olympiavoittaja


title: John Hencken

text: John Hencken voitti Münchenin 1972 olympialaisissa kultaa 200 metrin rintauinnissa maailmanennätysajalla 2.21,55. Muutama päivä aiemmin hän oli uinut 100 metrin rintauinnin välierässään maailmanennätyksen 1.05,68, jota japanilainen Nobutaka Taguchi hetkeä myöhemmin paransi yli puolella sekunnilla. Loppukilpailussa Hencken sai loppuajan 1.05,61, joka riitti pronssimitaliin.


title: John Hencken

text: Montréalin 1976 olympialaisissa Hencken sivusi 100 metrin rintauinnin maailmanennätystään 1.03,88 alkuerissä, paransi sitä välierissä aikaan 1.03,62 ja voitti loppukilpailussa kultaa ME-ajalla 1.03,11. Neljä päivää myöhemmin 200 metrin rintauinnin loppukilpailussa hän alitti aiemman maailmanennätyksensä ajallaan 2.17,26 mutta hävisi skotlantilaiselle David Wilkielle yli kaksi sekuntia ja sai hopeaa. Tuo laji oli Montréalin kisoissa ainoa miesten uintilaji, jossa Yhdysvallat jäi ilman kultamitalia. Uransa kolmannen kultamitalin Hencken sai 4 × 100 metrin sekauintiviestissä, jonka Yhdysvallat voitti ME-ajalla 3.42,22.


title: John Hencken

text: Belgradissa vuonna 1973 käydyissä uinnin ensimmäisissä MM-kilpailuissa Hencken voitti kultaa 100 metrin rintauinnissa ja 4 × 100 metrin sekauintiviestissä. Hopeaa hän sai 200 metrin rintauinnissa edellään David Wilkie.


title: Källhagens skola

text: Källhagens Skola on ruotsinkielinen koulu Virkkalassa Lohjalla. Kouluun saapuu oppilaita ruotsinkielisistä ala-kouluista Inkoosta, Siuntiosta, Nummelasta ja Lohjalta. Koulun toisessa kerroksessa toimii myös Virkby Gymnasium, eli ruotsinkielinen lukio.


title: Stilijan Petrov

text: Stilijan Petrov (, s. 5. heinäkuuta 1979 Montana, Bulgaria) on entinen bulgarialainen jalkapalloilija, pelipaikaltaan keskikenttäpelaaja.


title: Stilijan Petrov

text: Petrov aloitti jalkapalloilun kotikuntansa seurassa PFK Montanassa, josta Dimităr Penev houkutteli hänet 18-vuotiaana TsSKA Sofiaan. TsSKA:ssa hän saavutti vuonna 1999 Bulgarian cupin mestaruuden. Myöhemmin samana vuonna hän siirtyi skotlantilaiseen Celticiin, jossa hän seitsemän pelaamansa kauden aikana voitti muun muassa neljä Skotlannin mestaruutta ja pääsi UEFA-cupin finaaliin. Petrov siirtyi entisen Celtic-luotsin Martin O’Neillin tavoin Aston Villaan kesällä 2006.


title: Stilijan Petrov

text: Bulgarian maajoukkueessa Petrov pelasi vuosina 1998–2012 yhteensä 106 maaottelua. Hän toimi joukkueen kapteenina vuoden 2004 EM-kilpailuissa.


title: Stilijan Petrov

text: Vuonna 2005 julkaistiin Petrovin omaelämäkerta "You Can Call Me Stan" (ISBN 1845961218), jonka hän kirjoitti yhdessä "Sunday Mailin" urheilutoimittajan Mark Guidin kanssa.


title: Stilijan Petrov

text: 30. maaliskuuta 2012 Petrovin uutisoitiin sairastavan leukemiaa. Päivää myöhemmin hän ilmoitti päättävänsä pelaajauransa ja keskittyvänsä vain taisteluun syöpää vastaan.


title: PFK Tšerno More

text: PFK Tšerno More () on jalkapalloseura, jonka kotikaupunki on Bulgarian Varna. Seura perustettiin vuonna 1945 FK Vladislavin ja SK Titšan fuusioseurana. Sen kotikenttä on Titša, jolle mahtuu 12 000 katsojaa. Tšerno More pelaa Bulgarian korkeimmalla sarjatasolla. Sen puheenjohtajana toimii Marin Marinov ja valmentajana Nikola Spasov.


title: Phillip Alexander Clancey

text: Phillip Alexander Clancey (26. syyskuuta 1917 Glasgow, Skotlanti – 18. heinäkuuta 2001 Durban, Etelä-Afrikka) oli skotlantilainen lintutieteilijä.


title: Phillip Alexander Clancey

text: Clancey syntyi Glasgow'ssa mutta pian hänen vanhempansa muuttivat ensin Lontooseen ja sitten Sveitsiin. Phillipin ollessa 7-vuotias he muuttivat takaisin Glasgow'uun. Hän opiskeli Glasgow'n Taidekoulussa (Glasgow School of Art).


title: Phillip Alexander Clancey

text: Toisessa maailmansodassa Clancey palveli 51. divisioonassa muun muassa Sisiliassa ja Italiassa. Hän välttyi täpärästi kaatumiselta mutta menetti räjähdyksessä kuulon toisesta korvastaan.


title: Phillip Alexander Clancey

text: Vuosina 1948–1949 hän osallistui eversti Richard Meinertzhagenin lintutieteelliselle tutkimusretekelle Jemeniin, Adeniin, Somaliaan, Etiopiaan, Keniaan ja Etelä-Afrikkaan.


title: Phillip Alexander Clancey

text: Clancey muutti Etelä-Afrikkaan vuonna 1950 ottaakseen vastaan Natalin museon kuraattorin tehtävän Pietermaritzburgissa. Hän toimi Durbanin museon ja Durbanin Taidegallerian johtajana 1. tammikuuta 1952 lähtien eläkkeelle jäämiseensä asti 25. syyskuuta 1982. Hän toimi myös Eteläisen Afrikan museoiden liiton puheenjohtajana sekä Eteläisen Afrikan lintutieteellisen seuran (Southern African Ornithological Society) ja Natalin lintukerhon (Natal Bird Club, nykyään BirdLife Port Natal) puheenjohtajina.


title: Phillip Alexander Clancey

text: 1981 Natalin yliopisto myönsi hänelle tohtorin arvon.


title: Phillip Alexander Clancey

text: Clanceyn taito linnunnahkojen preparoinnissa oli ainutlaatuinen. Natalin museon lintukokoelmaa, joka on Afrikan kolmanneksi laajin ja käsittää noin 32 000 näytettä ja jonka nahoista monet ovat hänen 26 turkimusretkellään keräämiä, pidetään Afrikan hienoimpana.


title: Phillip Alexander Clancey

text: Clanceyn loistelias maalaustaito näkyy hänen kirjojensa monissa lintumaalauksissa ja Durbanin luonnonhistoriallisen museon dioraamoissa, joita miljoonat vierailijat ovat ihailleet.


title: Phillip Alexander Clancey

text: Clancey kirjoitti ahkerasti pääasiassa afrikkalaisten lintujen taksonomiasta ja hän nimesi noin 200 alalajia, muun muassa isotörmäpääskyn alalajin "xerica" yhdessä Irwinin kanssa vuonna 1966. Hän nimesi myös savannihempon ("Serinus citrinipectus") yhdessä Lawsonin kanssa vuonna 1960.Clanceyn muiden kirjoitusten määrä on noin 600.


title: Jarmo Tinkala

text: Jarmo Tinkala (s. 1964 Kestilä, Suomi) on suomalainen harmonikka- ja bandoneonmuusikko.


title: Jarmo Tinkala

text: Jarmo Tinkala on suorittanut harmonikansoiton opettajatutkinnon Keski-Suomen konservatoriossa vuonna 1987 ja harmonikansoiton diplomin 1993.


title: Jarmo Tinkala

text: Tinkala on pitkän linjan viihde- ja studiomuusikko, joka tunnetaan muun muassa Seinäjoen tangomarkkinoiden orkesterin vakiojäsenenä, yhteistyöstä Veikko Ahvenaisen kanssa Veikon hanurikvartetin vakiojäsenenä, Marita Taavitsaisen ja Risto Nevalan pitkäaikaisena säestäjänä sekä Kultainen Harmonikka -kilpailun voittajana vuodelta 1990.


title: Jarmo Tinkala

text: Tinkala on ollut mukana useissa studio- ja televisio-orkesterikokoonpanoissa. Hän on myös säveltänyt ja sovittanut viihdemusiikkia sekä toiminut viihdeorkestereiden kapellimestaritehtävissä.Tinkala oli kahden vuoden ajan kihloissa tangokuningatar Marita Taavitsaisen kanssa 1990-luvun lopulla. Kihlaus päättyi vuonna 2000.


title: I Gotta Be Me

text: I Gotta Be Me on Johnny "J":n debyyttialbumi ja samalla ainut hänen julkaisemansa sooloalbumi. Albumi julkaistiin 16. huhtikuuta 1995 ja sen julkaisi Solar Records. Albumilta julkaistiin kaksi singleä, "Get Away From Me" ja "Diggin Um' Out" josta ensi mainitusta kuvattiin myös musiikkivideo. Tupac ei ollut albumilla ollenkaan mukana, koska hän oli albumin tekoaikana vankilassa. Johnny J tuotti ja rappasi jokaisen kappaleen.


title: Daniel Dimov

text: Daniel Dimov (, s. 1. tammikuuta 1989 Varna) on bulgarialainen jalkapalloilija, pelipaikaltaan keskikenttäpelaaja. Hän edustaa nykyään PFC Cherno Morea, jossa hän on pelannut koko uransa.


title: Daniel Dimov

text: Dimov on pelannut yhden ottelun Bulgarian alle 21-vuotiaiden maajoukkueessa.


title: Kansanpuisto

text:
Kansanpuistot () erotuksena varsinaisesta kaupunkipuistosta ovat 1800-luvun lopulta alkaen syntyneitä, etenkin työväestölle tarkoitettuja yleisiä virkistysalueita kaupunkien laitamilla. Kaupunkipuistojen kehityksessä ne ovat erityisesti ruotsalainen erikoispiirre työväenliikkeen vapaaehtoisina instituutioina. 1800-luvun lopulta lähtien niitä on esiintynyt samassa merkityksessä myös Suomessa.
Toisin kuin varsinaiset puistot kansanpuistot ovat saattaneet alun perin koostua esimerkiksi laajoista, kevyesti käsitellyistä metsä- ja niittyalueista tai joskus myös saarista, joissa maisemakuvan muokkaus varsinaisten puistojen tapaan ei ollut keskeisellä sijalla. Omistukseltaan ne saattoivat alun perin olla yksityisiä, luonteeltaan filantrooppisia, tai myös työväen järjestöjen ylläpitämiä.


title: Kansanpuisto

text: Varsinkin Ruotsissa kansanpuistojen on katsottu ilmaisseen työväestön omaa halua vapaa-ajan viettoon muualla kuin julkisissa kaupunkipuistoissa, samalla kun esimerkiksi Suomessa Helsingissä työväestön joukkoesiintymistä kaupunkikeskustojen puistoissa saatettiin pitää niiden arvoa alentavana vielä itsenäisyyden ajalla. Työväen oletettiin viihtyvän paremmin luonnon "kodikkaassa" helmassa, vaikka työväen omat kannanotot viittaavatkin pikeminkin tasa-arvon vaatimuksiin "hienojen" puistojen tarjonnassa, joita esimerkiksi Helsingissä rakennettiin enemmän keskiluokan asuttaman "kivikaupungin" kaupunginosien yhteyteen eikä niinkään tiheämmin asuttuihin työläiskaupunginosiin.


title: Kansanpuisto

text: Kansanpuistot oli tarkoitettu erityisesti sunnuntai- ja juhlapäivien viettoon, ja sekä Ruotsissa että Suomessa niihin on liittynyt myös ohjelmallista toimintaa, "kaupunkilaiskansanhuveja", puistomaisessa ympäristössä. Suomalaisista kansanpuistoista Saaren kansanpuistossa Tammelassa lähellä Forssan teollisuusyhdyskuntaa on järjestetty muun muassa juhannusjuhlia ja kesäteatteriesityksiä lähes koko puiston olemassaolon ajan 1930-luvulta alkaen ja Turussa Ruisrock-festivaali on vuodesta 1972 järjestetty Ruissalon Kansanpuistossa.


title: Kansanpuisto

text: Kansanpuistoja on Suomessa esimerkiksi Helsingissä ollut eri aikoina muun muassa Mustikkamaalla, Korkeasaaressa, Seurasaaressa ja Hakasalmen puistossa. Näiden ohella myös Tehtaanpuisto, Eläintarha ja jopa Kaisaniemi saatettiin rinnastaa kansanpuistoihin, kun niiden käyttäjistä merkittävä osa oli työväkeä.


title: Kansanpuisto

text: Nykyään tai aikaisemmin tunnettuja kansanpuistoja ovat Suomessa ainakin seuraavat:Helsingissä termiä kansanpuisto lakattiin virallisesti käyttämästä 1950-luvun lopulla. Helsingin kaupungin vuoden 1958 kunnalliskertomuksessa mainitaan vielä, että kaupungin urheilu- ja retkeilytoiminnan hallinnassa oli joukko kansanpuistoja sekä lisäksi kaupungin alueen ulkopuolella sijainneet Pirttimäen, Rastilan ja Uutelan ulkoilualueet. Sitä vastoin vuoden 1959 kunnalliskertomuksessa myös aikaisemmat kansanpuistot luetellaan ulkoilualueiden joukossa.


title: Lyas

text: Lyas on kunta Ardèchen departementissa eteläisessä Ranskassa. Siellä on arviolta 586 asukasta (vuonna 2013) ja sen pinta-ala on 7,95 neliökilometriä.


title: Raimo Roiha

text: Raimo Juhani Roiha (28. tammikuuta 1936 Parkano – 16. kesäkuuta 1991 Nurmijärvi) oli suomalainen viihdemuusikko, pianisti ja säveltäjä, joka on edelleen yksi Suomen eniten levyttäneistä studiomuusikoista. Hän soitti pianon lisäksi myös urkuja, sähkösoittimia ja harmonikkaa.


title: Raimo Roiha

text: Roiha opiskeli pianonsoittoa Tampereen musiikkiopistossa Rakel Levinin johdolla. Hän valmistui pianonsoiton opettajaksi Sibelius-Akatemiasta.


title: Raimo Roiha

text: Roiha työskenteli 1950-luvulta alkaen eritoten Helsingissä erilaisissa viihdeorkesterikokoonpanoissa, televisiossa, radiossa, sekä studiomuusikkona. Hänet tunnetaan useista swing-levytyksistä, muun muassa Antti Sarpilan , Harry Aaltosen ja Ritva Oksasen kanssa. Roiha oli uransa aikana mukana 2 704:llä suomalaisella levytyksellä studiomuusikkona, mikä teki hänestä Gramexin tilastojen mukaan kautta aikojen 19. eniten levyttäneen suomalaismuusikon vuonna 2008. Roiha voitti useita sävellyskilpailuja ja hänen tunnetuimpia sävellyksiään ovat muun muassa "Jäähyväiset", "Tallinnan illat", sekä "Samettiruusuja".


title: Raimo Roiha

text: Raimo Roiha menehtyi vaikeaan sairauteen Kiljavan sairaalassa Nurmijärvellä 16. kesäkuuta 1991.


title: Isotörmäpääsky

text: Isotörmäpääsky ("Neophedina cincta") on afrikkalainen pääskylaji.


title: Isotörmäpääsky

text: Linnun pituus on 15–17 cm. Isotörmäpääsky on törmäpääskyjen suvun suurin laji. Puvultaan se muistuttaa törmäpääskyä, mutta sen pyrstön kärki on suora ja siipien alapinta valkoinen. Rinnassa on leveä ruskea vyö ja kurkku on valkoinen. Sukupuolet ovat samanvärisiä.


title: Isotörmäpääsky

text: Isotörmäpääsky elää Afrikassa Päiväntasaajalta etelään aina mantereen eteläkärkeen saakka. Se puuttuu alueen kaikkein kuivimmista osista: Namibian eteläosista ja Etelä-Afrikan länsiosista. Lajista tunnetaan noin yhdeksän alalajia. Osa populaatioista on muuttolintuja, osa paikkalintuja.


title: Isotörmäpääsky

text: Isotörmäpääskyt elävät monenlaisilla avomailla, kuten savanneilla, laitumilla ja viljelysmailla. Ne liikkuvat yleensä pareittain tai pienissä parvissa.


title: Isotörmäpääsky

text: Isotörmäpääskyt eivät elä yhdyskunnissa kuten muut törmäpääskyt, vaan yksittäispareina. Linnut kaivavat 60–90 cm mittaisen pesäonkalon hiekkatörmään. Munia on 2–5 ja molemmat emot hautovat niitä.


title: Isotörmäpääsky

text: Isotörmäpääskyt syövät ilmameren hyönteisiä ja hämähäkkejä.


title: Golftermit

text: Golftermit ovat golfissa vakiintuneita, usein englanninkielisiä sanoja ja sanontoja, joita käytetään säännöissä, harrastajien keskuudessa ja lehdissä. Osa sanoista on alkanut jo suomentua. Ohessa yleisimpiä sanoja ja käsitteitä.


title: Golftermit

text: "Hole in one" tai "Hole-in-one" tarkoittaa pallon lyömistä yhdellä lyönnillä sisään reikään.


title: Golftermit

text: Hole-in-onet ovat tavallisimpia par 3 -rei´illä, joissa lyönnin pituudeksi tulee kentästä riippuen 80–220 metriä. Myös par 4 -rei'illä on tehty hole-in-oneja, mutta ne ovat huomattavasti harvinaisempia, sillä tavallinen pelaaja ei välttämättä saa palloa yhdellä lyönnillä tarpeeksi pitkälle – 220–430 metriin.


title: Golftermit

text: Sponsoroiduissa golfturnauksissa hole-in-oneista palkitaan usein erillisellä palkinnolla. Palkinnot liittyvät usein turnauksen järjestäjään tai sponsoriin. Vuonna 2014 "XCOR Space Expeditions"in sponsoroimassa KLM Open -turnauksessa ammattilaisgolfari Andy Sullivan palkittiin avaruusmatkalla hänen tehtyään hole-in-onen.


title: Golftermit

text: "Albatrossi" tarkoittaa kolme alle "par"in, eli pelaaja on saanut pelattuaan yksittäisen väylän tulokseksi kolme lyöntiä alle sille määritellyn ihannetuloksen. Par-5 -väylällä se tarkoittaisi 2 lyöntiä.


title: Golftermit

text: "Eagle" tarkoittaa kaksi alle parin, eli pelaaja on saanut pelattuaan yksittäisen väylän tulokseksi kaksi lyöntiä alle sille määritellyn ihannetuloksen. Par-5 -väylällä se tarkoittaisi 3 lyöntiä.


title: Golftermit

text: "Birdie" tarkoittaa yksi alle parin, eli pelaaja on saanut pelattuaan yksittäisen väylän tulokseksi yhden lyönnin alle sille määritellyn ihannetuloksen. Par-5 -väylällä se tarkoittaisi 4 lyöntiä.


title: Golftermit

text: "Par" on lyöntimäärä, jolla taitavan pelaajan tulisi kyetä pelaamaan tietty reikä tai kenttä hyvissä olosuhteissa. Par on usein määritelty kentän tai reiän "ihannetulokseksi". Golfkentällä on yleensä 4 kappaletta par-3 -väyliä, 10 par-4 -väylää ja 4 par-5 -väylää eli yleensä koko kentän par-tulos on 72.


title: Golftermit

text: Par on määritelty kentän suunnittelun yhteydessä yleensä siten, että väylän pituus on jaettu maksimissaan noin 180 m lyönteihin ja kahteen puttiin. Tällöin esimerkiksi 340 metriä pitkällä (par-4) väylällä kentän suunnittelutavoitteena on lyödä avauslyönti, lähestymislyönti ja kaksi puttia.


title: Golftermit

text: "Bogi" tarkoittaa yksi yli parin, eli pelaaja on saanut pelattuaan yksittäisen väylän tulokseksi yhden lyönnin yli sille määritellyn ihannetuloksen. Par-5 -väylällä se tarkoittaisi 6 lyöntiä.


title: Golftermit

text: "Tuplabogi" tarkoittaa kaksi yli parin, eli pelaaja on saanut pelattuaan yksittäisen väylän tulokseksi kaksi lyöntiä yli sille määritellyn ihannetuloksen. Par-5 -väylällä se tarkoittaisi 7 lyöntiä.


title: No Sacrifice, No Victory

text: No Sacrifice, No Victory on ruotsalaisen power metal -yhtye HammerFallin studioalbumi, joka julkaistiin 20. helmikuuta 2009. Albumin tuottivat Charlie Bauerfield, joka tuotti myös yhtyeen vuoden 2006 "Threshold"-albumin, ja vokalisti Joacim Cans.


title: Heinrich Rondi

text: Heinrich Rondi (19. kesäkuuta 1877 - 10. marraskuuta 1948) oli saksalainen painija, painonnostaja ja välikisojen kultamitalisti.


title: Heinrich Rondi

text: Painissa Rondi voitti kultaa Ateenan välikisoissa 1906 ja saavutti hopeaa MM-kisoissa 1907 alle 85-kiloisten sarjassa.


title: Heinrich Rondi

text: Painonnostossa Rondi voitti pronssia Ateenan välikisoissa 1906 yhden käden nostokilpailussa. Hän voitti Frankfurt am Mainin MM-kisoissa 1907 maailmanmestaruuden raskaassa sarjassa. Hän voitti lisäksi painonnoston raskaan sarjan Euroopan-mestaruuden Haagin EM-kisoissa 1906 ja Kööpenhaminan EM-kisoissa 1907.


title: Albert Delaunay

text: Albert Delaunay (1828–1892) oli ranskalainen pikakirjoittaja ja pikakirjoitusjärjestelmän kehittäjä.


title: Albert Delaunay

text: Delaunay opiskeli juristiksi, mutta siirtyi vuonna 1861 pikakirjoittajaksi Ranskan senaattiin. Hän alkoi muokata Hippolyte Prévostin pikakirjoitusjärjestelmää, jotta järjestelmä sopisi muuhunkin käyttöön kuin ammattipikakirjoittajille. Hän aloitti järjestelmänsä opettamisen vuonna 1866 ja julkaisi vuonna 1878 siitä oppikirjan. Nykyisin nimellä Prévost-Delaunay tunnettu järjestelmä oli 1900-luvulla Duployén ohella Ranskan suosituimpia pikakirjoitusjärjestelmiä.


title: Promatsiini

text: Promatsiini (kauppanimi Sparine) fentiatsiineihin kuuluva, nykyisin harvoin käytetty ja useissa maissa markkinoilta poistunut tyypillinen antipsykoottinen lääke eli neurolepti.


title: Promatsiini

text: Promatsiinia on käytetty skitsofrenian hoidossa, mutta sen ovat suuremmalta osin korvanneet uudemmat antipsykootit, kuten esimerkiksi olantsapiini ja ketiapiini. Promatsiinin ovat korvanneet myös sen johdannaiset levomepromatsiini (Levozin) ja klooripromatsiini (Klorproman, Thorazine) joilla on hyvin samantyyppinen vaikutus kuin promatsiinilla, ne ovat kuitenkin antipsykoottisilta vaikutuksiltaan promatsiinia parempia, esimerkiksi skitsofrenian ja harhojen hoidossa.


title: Promatsiini

text: Promatsiinia käytetään nykyisin esimerkiksi unilääkkeenä, kuten sen johdannaista levomepromatsiinia, ja esimerkiksi kaksisuuntaista mielialahäiriötä sairastavien maniavaiheiden hoidossa.


title: Promatsiini

text: Promatsiinia on myyty kauppanimellä Sparine, mutta vähäisen menekin vuoksi kyseisen lääkkeen valmistus on lopetettu. Lääkkeelle on kuitenkin ollut kysyntää, ja nykyisin sitä valmistaa Yliopiston Apteekki ilman tuotemerkkiä nimellä Promazin.hydrochlorid. 50 mg, ja sairaalakäytössä promatsiinia käytetään Prazine-nimisenä valmisteena.


title: Promatsiini

text: Promatsiinilla on pääosin antikolinergisia sivuvaikutuksia, mutta myös ekstrapyramidaalisia sivuvaikutuksia esiintyy. Promatsiini on myös johdannaistensa tavoin yliannoksina, ja erityisesti alkoholin kanssa, hyvin myrkyllinen lääkeaine.


title: Aulis Akonniemi

text: Aulis Juhani Akonniemi (s. 16. joulukuuta 1958 Soini) on entinen suomalainen kuulantyöntäjä. Hän edusti Soinin Sisua ja häntä valmensivat Paavo Eloniemi ja Reino Akonniemi.


title: Aulis Akonniemi

text: Akonniemi karsiutui loppukilpailusta Ateenan EM-kisoissa 1982. Helsingin MM-kilpailuissa 1983 hän sijoittui kahdeksanneksi tuloksella 19,85 m. Los Angelesin olympialaisissa 1984 hän oli yhdeksäs työnnettyään 18,98.


title: Aulis Akonniemi

text: Akonniemi voitti ulkoratojen Suomen mestaruuden Porissa 1983 työnnettyään 19,20 ja Kajaanissa 1984 tuloksella 19,72. SM-pronssia hän sai Kouvolassa 1982. Sisäratojen SM-kilpailuissa hän sai pronssia Vierumäellä 1981.


title: Aulis Akonniemi

text: Akonniemi liittyi kuudentena urheilijana 20 metrin kerhoon työnnettyään Ähtärissä heinäkuussa 1982 tuloksen 20,12 m. Ennätyksensä 20,18 hän työnsi Hämeenkyrössä 1. heinäkuuta 1984.


title: Bo Grahn

text: Bo Henning Lennart Grahn (6. lokakuuta 1947 Porvoo – 16. heinäkuuta 2018 Vantaa) oli suomalainen kuulantyöntäjä. Hän edusti vuoteen 1968 asti Porvoon Akillesta ja sen jälkeen Esbo Idrottsföreningiä.


title: Bo Grahn

text: Grahn sijoittui neljänneksi 19-vuotiaiden EM-kilpailuissa Odessassa 1966. Münchenin olympialaisissa 1972 hän putosi karsintakilpailussa. Ainoan yleisen sarjan SM-mitalinsa hän sai oltuaan toinen Joensuussa 1972 tuloksella 19,65.


title: Bo Grahn

text: Grahn liittyi kolmantena urheilijana 20 metrin kerhoon työnnettyään ennätyksensä 20,09 m Helsingissä 3. elokuuta 1972.


title: Bo Grahn

text: Grahn sairasti laajalle levinnyttä melanoomaa, joka oli todettu jouluna 2016.